ישיבת מליאה, כנסת 24, פרוטוקול מספר 150, 2022-07-04 00:00

מיקי לוי: היום יום שני, ה' בתמוז התשפ"ב, 4 ביולי 2022.

מיקי לוי: אני מתכבד לפתוח את מליאת הכנסת.

מיקי לוי: הודעה לסגנית מזכיר הכנסת, בבקשה.

ראדה חסייסי: תודה.

ראדה חסייסי: ברשות יושב-ראש הכנסת, אני מתכבדת להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק עבודת הנוער (תיקון מס' 21), התשפ"ב–2022, שהחזירה הוועדה לזכויות הילד; הצעת חוק נכסים של נספי השואה (השבה ליורשים והקדשה למטרות סיוע והנצחה) (תיקון מס' 5), התשפ"ב–2022, שהחזירה ועדת החוקה, חוק ומשפט.

ראדה חסייסי: כמו כן, הונחו לקריאה ראשונה, מטעם הממשלה: הצעת חוק העונשין (תיקון מס' 146) (תקיפת עובד ציבור שהוא מטפל או ממלא תפקיד בארגון חירום והצלה טרום אשפוז או בחדר מיון), התשפ"ב–2022.

ראדה חסייסי: כמו כן, הונחו לקריאה ראשונה, מטעם הכנסת:

ראדה חסייסי: הצעת חוק תובענות ייצוגיות (תיקון מס' 14) (מעמדם של ארגוני סביבה), התשפ"ב–2022, של חבר הכנסת אלון טל וקבוצת חברי הכנסת; הצעת חוק הגנת הצרכן (תיקון מס' 66) (שירות טלפוני לביטול עסקה עם חברת תעופה), התשפ"ב–2022, של חברות הכנסת חוה אתי עטייה ולימור מגן תלם; הצעת חוק לתיקון פקודת המשטרה (מס' 38) (תיעוד חזותי של השימוש במכת"זית), התשפ"ב–2022, של חברי הכנסת אורי מקלב, גבי לסקי, אוסאמה סעדי וקבוצת חברי הכנסת.

ראדה חסייסי: עוד הונח על שולחן הכנסת דוח מבקר המדינה על הביקורת בשלטון המקומי לשנת 2022.

ראדה חסייסי: תודה.

מיקי לוי: תודה רבה.

מיקי לוי: הסעיף הבא – נאומים בני דקה.

מיקי לוי: חברי כנסת שמעוניינים – בבקשה להצביע.

מיקי לוי: תודה.

מיקי לוי: עד שהרשימה תוצג – חבר הכנסת טופורובסקי, הצבעת?

מיקי לוי: בבקשה.

בועז טופורובסקי: תודה, אדוני היושב-ראש.

בועז טופורובסקי: חבריי חברי וחברות הכנסת, כמו בכל השבוע, גם הפעם אציין את תאונות הדרכים הקטלניות שאירעו בדרכי ישראל.

בועז טופורובסקי: ביום שישי, 1 ביוני, נהרג גבר בן 39 בתאונה בכביש 90, סמוך לצומת בית הערבה.

בועז טופורובסקי: אומנם זה ההרוג היחיד שאני מקריא השבוע, אבל אני מזכיר לכולם שעוד לא היה שבוע מאז שהתחלתי להקריא את זה שלא היו בו הרוגים בכבישים.

בועז טופורובסקי: ומתחילת השנה 179 אנשים נהרגו בכבישי ישראל.

בועז טופורובסקי: היום בוועדת הכלכלה נתנו סקירה וסיכום של ועדת המשנה בנושא בטיחות בדרכים, ואמרנו: אנחנו עשינו, אבל זה עדיין לא מספיק, ועלינו לעשות עוד ועוד בשביל להציל חיים בכבישי ישראל.

בועז טופורובסקי: תודה רבה.

מיקי לוי: תודה רבה.

מיקי לוי: חבר הכנסת אבוטבול, בבקשה.

משה אבוטבול: - - - אפשר להיות אחרון?

מיקי לוי: רק שהצבעת ראשון.

מיקי לוי: חברת הכנסת יעל רון בן משה.

יעל רון בן משה: תודה רבה, אדוני היושב-ראש.

יעל רון בן משה: כנסת נכבדה, חבריי וחברותיי חברי הכנסת, היום בוועדת הכספים אישרנו העברה של 1.5 מיליון שקלים ממשרד האוצר למשרד הבריאות לטובת תקצוב חדר מיון קדמי בקריית שמונה.

יעל רון בן משה: תודה ליושב-ראש הוועדה חבר הכנסת אלכס קושניר, שהוביל את הנושא ביחד איתי בכל החודשים האחרונים.

יעל רון בן משה: עם כל השמחה על כך שחדר המיון יוכל לפעול, אני מצטרפת לקריאת ראש העיר אביחי שטרן ושל יושב-ראש אשכול רשויות גליל מזרחי, ראש המועצה האזורית מבואות חרמון בני בן- מובחר.

יעל רון בן משה: חייבים פתרונות קבע משמעותיים לשירותי הבריאות בגליל המזרח.

יעל רון בן משה: זה מצטרף לקריאה לגבי הגליל המערבי וגם לגבי העמקים.

יעל רון בן משה: למעשה, כל הצפון כולו דורש השקעה מסיבית בתשתיות הבריאות, הן בקהילה והן בבתי החולים.

יעל רון בן משה: בראייה לעתיד – כי את ההשקעות הבאות כבר תביא הכנסת העשרים-וחמש והממשלה הבאה.

יעל רון בן משה: אנחנו מסיימים היום את הפעילות השוטפת של הכנסת פה.

יעל רון בן משה: אני רוצה מאוד להודות לכל עובדי ועובדות המשכן.

יעל רון בן משה: ביום-יום אני לא מספיקה להודות לכם מספיק.

יעל רון בן משה: האנשים היקרים שפה במליאה, האנשים שבזכותם אנחנו יכולים לשרת את עם ישראל ולשמור על הדמוקרטיה, האנשים שלא נמצאים בפרונט של העשייה, אבל תפקידם כל כך קריטי – בלעדיכם לא היינו יכולים.

יעל רון בן משה: היועצים הפרלמנטריים, היועצים המשפטיים, הקלדנים, המנקים, הסדרנים, הדוברות, המזכירות, המשמר ועוד רבים ורבות, טובים וטובות.

נחמן שי: - - - כל בעלי המקצוע שהזכרת וגם - - -

יעל רון בן משה: את זה אתה תעשה.

יעל רון בן משה: אני אומרת: רבים טובים וטובות – וזה המסר החשוב.

יעל רון בן משה: ניפגש בכנסת העשרים-וחמש.

מיקי לוי: תודה רבה.

מיקי לוי: חדשות טובות, חדר מיון קדמי בקריית שמונה.

מיקי לוי: כל הכבוד.

מיקי לוי: תודה רבה.

מיקי לוי: חבר הכנסת רוטמן, בבקשה.

שמחה רוטמן: תודה רבה.

שמחה רוטמן: אדוני היושב-ראש, כנסת נכבדה, חבריי חברי הכנסת, על פי סדר-היום, אמורים לעלות היום הצווים להורדת המכסים בתחום החקלאות.

שמחה רוטמן: אני חושב שיש איזושהי נטייה שמסתובבת בקרב כל מיני קבוצות וגורמים בעלי אינטרס, שבאים ואומרים: אם אתה רוצה לעזור לחקלאות, תעלה את המכסים, תגביר את הרגולציה, תייצר התייקרות של מוצרי היסוד הכי בסיסיים, וכך תסייע לחקלאים.

שמחה רוטמן: אני חושב שמדינת ישראל חייבת לתמוך בחקלאות, אני חושב שמדינת ישראל חייבת לתמוך באנשים ששומרים לנו על הקרקעות בגבולות ועל השטח הפתוח, רק שאת התמיכה הזו צריך לעשות באופן ישיר, על השולחן, שקוף, מתקציב המדינה.

שמחה רוטמן: לא ייתכן שכדי לעזור לפלוני או לאלמוני, שעושה מעשים חשובים מאוד לטובת מדינת ישראל, אנחנו נטיל את העלות הזו באופן בלתי פרופורציונלי דווקא על השכבות החלשות, דווקא בקרוב, בתקופות החגים, עם התייקרויות הצפויות.

שמחה רוטמן: ולכן, צריך להוריד את המכסים, להוריד את המחירים של מוצרי היסוד, וככל שיש צורך לתמוך בחקלאות במקומות שבהם הדבר נזקק, הדבר הזה צריך להיעשות בתמיכות ישירות על השולחן, מתקציב המדינה, שיושלמו מכספי המיסים שמשלמים כלל אזרחי המדינה.

מיקי לוי: וראה זה פלא, אני מסכים איתך לגמרי.

מיקי לוי: מיום חמישי אני עוסק בתיווך בין הצדדים, כולל היום בבוקר, ועם ניסיונות חוזרים ונשנים להושיב אותם יחד.

מיקי לוי: כמעט סיכמנו את העניין.

מיקי לוי: בסוף זה התפוצץ.

מיקי לוי: לא תהיה ברירה.

מיקי לוי: אני אביא את הצווים בסוף היום, אם לא תהיה לי ברירה.

מיקי לוי: חבר הכנסת מעוז, בבקשה.

אבי מעוז: תודה, אדוני היושב-ראש.

אבי מעוז: נאום הנדסת תודעה מס' 60, והפעם על הספר מסילת ישרים.

אבי מעוז: בטקס העברת המקל העניק בנט ללפיד את הספר מסילת ישרים, והוסיף, בלי להתבלבל ובלי להסמיק, שלפיד לימד את כולנו שיעור במידות האדם, ביושרה, בשימת האגו בצד ובטובת המדינה.

אבי מעוז: באותו רגע הציניות מתה מבושה.

אבי מעוז: זוהי כבר הנדסת תודעה מופרעת ממש.

אבי מעוז: איך אפשר לחלל כך את הספר שעוסק בפקיחת עיניים לחסרי דעת, הספר שעניינו הוא להוביל את האדם במסילה העולה מהבערות והחומריות אל הדעה, המוסר והקדושה; הספר שכל-כולו ההפך הגמור מהניכור ליהדות, מהציניות, מהשטחיות, מהנוכלות ומשימת האני במרכז שאפיינו את ממשלת בנט ולפיד?

אבי מעוז: אני שב וממליץ לאזרחי ישראל לקחת אחריות ובבחירות הקרובות לבחור אך ורק במי שבאמת שמים את האני בצד ודואגים ופועלים אך ורק למען עם ישראל והזהות היהודית של מדינתנו.

אבי מעוז: תודה.

מיקי לוי: תודה רבה.

מיקי לוי: לצערי אני לא יכול נאום, אבל בפעם הבאה.

מיקי לוי: חברת הכנסת, בזק.

ענבר בזק: כבוד היושב-ראש, כנסת נכבדה, לפני חודש וחצי ציינו פה בכנסת את יום הגליל, ובדיון שערכנו בנושא הפערים בבריאות בין המרכז לפריפריה, שיתפתי בסיפור האישי שלי, שאבא שלי נפטר באמבולנס בדרכו לבית החולים זיו בצפת.

ענבר בזק: דיברנו שם על כך שנסגר חדר המיון הקדמי בקריית שמונה ב-2013.

ענבר בזק: אני מאוד שמחה לבשר שהיום בוועדת כספים הוחלט להעביר 1.5 מיליון שקלים לפתיחה מחדש של חדר המיון הקדמי.

ענבר בזק: זה מאמץ משותף של הרבה מאוד אנשים כאן בכנסת, הרבה מאוד נציגים של הצפון שנלחמו על הדבר הזה.

ענבר בזק: אני רוצה להודות באופן אישי לחברי שדולת הגליל – ליעל רון, לאופיר כץ, לאופיר סופר – וכמובן לחברי ועדת כספים – ולדימיר בליאק, יושב-ראש הקואליציה בוועדת כספים, וליושב-ראש ועדת כספים, אלכס קושניר.

ענבר בזק: כולם עשו מאמץ כדי שהדבר הזה יקרה.

יעל רון בן משה: לא, לא, זה כספים קואליציוניים של כחול לבן וישראל ביתנו.

יעל רון בן משה: יש עתיד לא עשו שום מאמץ בשביל זה.

ענבר בזק: הכסף הזה לא מספיק - - -

יעל רון בן משה: זה מוגזם.

יעל רון בן משה: שקל יש עתיד לא הקצתה לנושא.

ענבר בזק: צריך להביא חמישה - - -

יעל רון בן משה: כספים קואליציוניים של כחול לבן וישראל ביתנו.

ענבר בזק: אני יכולה לקבל, מיקי, תוספת זמן?

מיקי לוי: חברת הכנסת יעל רון בן משה.

יעל רון בן משה: יש גבול עם גנבת הקרדיט.

יעל רון בן משה: לא היית מעורבת בזה בשום דבר.

מיקי לוי: חברת הכנסת יעל רון בן משה.

ענבר בזק: אם אני אוכל לסיים את הנאום, אם אני אוכל לסיים את הדקה שלי.

יעל רון בן משה: ככל שזה היה תלוי בכם, זה גם לא היה עולה היום.

מיקי לוי: חברת הכנסת רון בן משה, לא מקובל - - -

יעל רון בן משה: אני מוציאה את עצמי.

יעל רון בן משה: אני מוציאה את עצמי.

יעל רון בן משה: זה בסדר גמור, לא צריך לצעוק.

יעל רון בן משה: על גנבת קרדיט כזאת גם יש עתיד - - -

מיקי לוי: לא, תקשיבי, אני לא מתערב בוויכוח הפוליטי.

יעל רון בן משה: זה כספים קואליציוניים של כחול לבן וישראל ביתנו - -

מיקי לוי: חברת הכנסת, רק שנייה.

מיקי לוי: חברת הכנסת, חברת הכנסת בן משה.

יעל רון בן משה: - - שום דבר של יש עתיד.

ענבר בזק: חבל שבמקום - - -

יעל רון בן משה: שקל לא רציתם לשים.

מיקי לוי: חברת הכנסת בן משה, רגע, רק תקשיבי, לא נהוג להפריע בזמן נאום בן דקה.

ענבר בזק: בזמן נאומים בני דקה.

מיקי לוי: תעלי אחר כך ותגידי מה שאת - - -

יעל רון בן משה: לא נהוג לגנוב קרדיט בצורה כזאת.

יעל רון בן משה: אי-אפשר להגיד: תודה, זה כולנו עשינו מאמץ.

יעל רון בן משה: שקל.

ענבר בזק: אם היית מחכה לסוף הנאום, אם היית מחכה לסוף הנאום - - -

יעל רון בן משה: היו לכם פי חמישה כספים קואליציוניים.

יעל רון בן משה: שקל לא שמתם שם.

יעל רון בן משה: שקל לא השקעתם בצפון.

מיקי לוי: תעלי ותגידי את מה שאת - - -

יעל רון בן משה: אני לא אעלה כלום, אבל היא לא תיקח כאן כזה קרדיט.

יעל רון בן משה: לא אעלה ולא אגיד כלום.

ענבר בזק: כי את לא - - -

מיקי לוי: יופי, אז תודה רבה.

מיקי לוי: תלכי להירגע בחוץ.

ענבר בזק: אז אסיים את מה שרציתי.

אביר קארה: - - - עכשיו כולם נזכרו שאת כל הכסף - - -

מיקי לוי: בבקשה, מהתחלה, חברת הכנסת בזק.

ענבר בזק: אני רוצה – אני אנסה לסיים.

ענבר בזק: אני רוצה להודות לכל מי שהיה מעורב על הכספים שהוקצו היום, 1.5 מיליון שקלים.

ענבר בזק: זה לא מספיק.

ענבר בזק: לפי בדיקות שאני קיימתי, נדרשים 5.5 מיליון שקלים – שצריכים להיכנס לבסיס התקציב, ולא בכספים קואליציוניים, שצריכים להיות בבסיס התקציב, נושא שהתחלתי לעבוד עליו לקראת התקציב הבא.

ענבר בזק: לצערי, הכנסת פוזרה, ולא הספקנו להגיע לרגע התקציב.

ענבר בזק: אני קוראת פה לכל מי שיהיה כאן ויעבוד על התקציב הבא להכניס את הנושא הזה של חדר המיון הקדמי בקריית שמונה לבסיס התקציב, כדי שלא נצטרך להתבסס על כספים קואליציוניים ועל חברי כנסת מסוימים שהנושא קרוב לליבם ויקצו את התקציבים האלה.

ענבר בזק: תודה רבה.

מיקי לוי: תודה רבה.

מיקי לוי: חבר הכנסת בן צור, בבקשה.

יואב בן צור: אדוני היושב-ראש, חבריי חברי הכנסת, היום קמנו לכותרות על יוקר המחיה, ובראשן – עליית מחירי החשמל באחוזים כל כך גבוהים.

יואב בן צור: אני רוצה לצטט את יושב-ראש ש"ס הרב אריה דרעי: עליות המחירים בכל תחום אינן גזרות גורל.

יואב בן צור: מדינה עם עודפי תקציב אדירים חייבת לסייע לאזרח.

יואב בן צור: ממשלת לפיד-ליברמן – מנותקים.

יואב בן צור: אין להם את האומץ להסתכל לאזרחי ישראל בעיניים.

יואב בן צור: ש"ס הורידה בעבר את מחירי המים, החשמל והתחבורה הציבורית מכספיה הקואליציוניים.

יואב בן צור: כשנחזור, נעשה זאת שוב, בעזרת השם.

יואב בן צור: אני רוצה להוסיף שבכהונה קצרת מועד, בנט וחבריו משאירים לאזרחי ישראל מורשת שלא מביישת מדינת עולם שלישי: עושקים את האזרח, מרפדים את נבחרי הציבור ומנסים לשנות את החוק - -

אביר קארה: - - - בוא תצביע היום - - -

יואב בן צור: - - כדי שראש הממשלה - -

מיקי לוי: תן לו לסיים, בבקשה.

יואב בן צור: - - יוכל לקבל תנאים שלא מגיעים לו.

יואב בן צור: אז אני שמח שמולו עמד מי שהחליף אותו ואמר לו: עד כאן.

יואב בן צור: תודה רבה.

מיקי לוי: תודה רבה, חבר הכנסת בן צור.

מיקי לוי: חבר הכנסת אבוטבול – אחרון הדוברים.

משה אבוטבול: כבוד היושב-ראש, כנסת נכבדה, המצב הכלכלי כיום קשה ביותר.

משה אבוטבול: את יוקר המחיה שהממשלה הזו גרמה כל אזרח ותושב בישראל מרגיש בכוסו עם החד-פעמי, ובעיקר בכיסו, ומביע את כעסו, כמו עם עליית מחירי החשמל הבוקר ב-16%, המים, הלחם, הדלק ומה בעצם לא.

משה אבוטבול: לכן כל זמן שהנר דולק, אנו משתדלים לחוקק ולפעול.

משה אבוטבול: הכנתי הצעת חוק שתשמש לנו, בעזרת השם, עוגן רוחני למצב הכלכלי.

משה אבוטבול: אנו בוטחים בה', והיות שהעם היהודי אמון על האמונה הברורה והפשוטה שהכול מאת השם יתברך, גם השפע הכלכלי, כי הוא אל זן ומפרנס לכול, וכן פותח את ידך ומשביע לכל חי רצון, כפי שכתוב בתהילים, ישנה חשיבות באמירת תודה ואמונה על גבי השטרות של המדינה היהודית שלנו, בפרט שעליה יש השגחה פרטית ומיוחדת מאיתו יתברך, כפי שנאמר בפסוק: "ארץ אשר ה' אלקייך דֹּרש אֹתה תמיד עיני ה' אלקייך בא מראשית השנה ועד אחרית שנה" – דברים פרק י"א פסוק י"ב.

משה אבוטבול: לכן ישנה חשיבות לציין את מבטחנו בהשם, כפי שנוהגת המעצמה הגדולה והחזקה ביותר בעולם, ארצות הברית, שעל גבי הדולר כתוב באנגלית: In God We Trust – באל נשים מבטחנו.

משה אבוטבול: הצעת חוק זו תחזק את האמונה ותשמש גם כסגולה להצלחת הכלכלה הישראלית, שלצערנו לא משגשגת כראוי.

משה אבוטבול: ואכן, אנו מאמינים בני מאמינים ואין לנו על מי להישען אלא על אבינו שבשמיים.

משה אבוטבול: אנו נמשיך, נקדם ונזרז את הצעת החוק הזו לטובת הכלל והפרט.

משה אבוטבול: תודה רבה.

אביר קארה: - - - אבוטבול, מה אתה מצביע היום בכספים?

מיקי לוי: אמתין.

מיקי לוי: תודה רבה, חבר הכנסת אבוטבול.

אביר קארה: - - -

מיקי לוי: חבר הכנסת קארה, אני ממשיך לנושא הבא, שהוא קשור אליך איכשהו.

מיקי לוי: אנחנו ממשיכים הלאה – הודעת הממשלה בהתאם לסעיפים 25(א) ו-43ה(א) לחוק-יסוד: הממשלה בדבר החלטה בהתאם לסעיף 43ה(א) לחוק-יסוד: הממשלה לאשר את מינויו של חבר הכנסת אביר קארה, המתמנה על ידי ראש הממשלה לסגן שר במשרד ראש הממשלה, וזאת משפקעה כהונתו כסגן שר במשרד ראש הממשלה בחצות שבין יום 30 ביוני 2022 לבין יום 1 ביולי 2022, בהתאם לסעיף 26(2) לחוק-יסוד הממשלה.

מיקי לוי: זיקתו של סגן השר תהיה לראש הממשלה החלופי.

מיקי לוי: מציג את ההודעה – השר נחמן שי, בבקשה.

נחמן שי: אדוני היושב-ראש, חבריי חברי הכנסת וחברות הכנסת, אני מתכבד בזה להודיע, בהתאם לסעיפים 25(א) ו-43ה(א) לחוק-יסוד: הממשלה, כי הממשלה החליטה, בהתאם לסעיף 43ה(א) לחוק-יסוד: הממשלה, לאשר את מינויו של חבר הכנסת אביר קארה, המתמנה על ידי ראש הממשלה, לסגן שר במשרד ראש הממשלה, וזאת משפקעה כהונתו כסגן שר במשרד ראש הממשלה בחצות שבין יום 30 ביוני 2022 ליום 1 ביולי 2022, בהתאם לסעיף 26(2) לחוק-יסוד: הממשלה.

נחמן שי: זיקתו של סגן השר תהיה לראש הממשלה החליפי.

נחמן שי: אני מאחל הרבה הצלחה לסגן השר, קארה.

נחמן שי: היכן הוא?

מיקי לוי: תודה רבה.

מיקי לוי: סגן השר קארה, בבקשה.

נחמן שי: בהצלחה, ידידי.

מיקי לוי: סגן השר קארה, בבקשה.

אביר קארה: אני, אביר קארה, בן יגאל ושרה, מתחייב לשמור אמונים למדינת ישראל ולחוקיה, למלא באמונה את תפקידי כסגן שר ולקיים את החלטות הכנסת.

מיקי לוי: המשך דרך מוצלחת.

מיקי לוי: תודה.

מיקי לוי: הנושא השני שעל סדר-היום – הודעת הממשלה בהתאם לסעיף 31(ב) לחוק-יסוד: הממשלה בדבר החלטתה להעביר לשר החקלאות ופיתוח הכפר עודד פורר את סמכויות שר האוצר לפי חוק פיקוח על מחירי מצרכים ושירותים, התשנ"ו–1996, ככל שהן נוגעות למוצרי הלחם ומוצרי עמילן וגלוקוזה שבפיקוח לפי חוק הפיקוח, וזאת למשך תקופת כהונתו של השר אביגדור ליברמן בתפקיד שר האוצר.

מיקי לוי: בבקשה, השר נחמן שי.

מיקי לוי: השר שי.

נחמן שי: אדוני היושב-ראש, חבריי חברי הכנסת, אני מתכבד להודיעך כי הממשלה החליטה, בהתאם לסעיף 31(ב) לחוק-יסוד: הממשלה, להעביר לשר החקלאות ופיתוח הכפר עודד פורר את סמכויות שר האוצר לפי חוק פיקוח על מחירי מצרכים ושירותים, התשנ"ו–1996, ככל שהן נוגעות למוצרי הלחם ומוצרי עמילן וגלוקוזה שבפיקוח לפי חוק הפיקוח, וזאת למשך תקופת כהונתו של אביגדור ליברמן בתפקיד שר האוצר.

נחמן שי: בהתאם לסעיף 31(ב) לחוק-יסוד: הממשלה, מבקשת הממשלה את אישורה של הכנסת להחלטה זו.

מיקי לוי: תודה רבה.

נחמן שי: יכול להיות שארצה להוסיף כמה פרטים.

מיקי לוי: כשר, יש לך את הזכות לעלות מתי שאתה רוצה.

נחמן שי: קודם כול, אני רוצה להדגיש את החשיבות של המהלך הזה.

נחמן שי: אנחנו, גם היום, נביא כמה הצעות לשיפור מצבה של החקלאות במדינת ישראל.

נחמן שי: אין מדינה ללא חקלאות ואין מדינה ללא אדמה.

נחמן שי: הקשר שבין האדם לאדמה נוצר באמצעות החקלאות.

נחמן שי: שנים ארוכות שהחקלאות בישראל שוקעת והולכת מסיבות רבות, חלקן מחוסר כדאיות של החקלאים והחקלאיות בהשקעה, וחלקן בשל ייבוא מתחרה שפוגע בכדאיות של ההשקעות בחקלאות.

נחמן שי: אני לא רוצה להזכיר לכולם את ההיסטוריה של מדינת ישראל ושל הציונות, אבל אילולא אבות-אבות-אבות אבותינו באו לכאן ורכשו קרקעות, עיבדו אותן, ואחר כך כבשו אותן ברגליהם ולפעמים גם בחייהם, לא הייתה לנו מדינה היום.

נחמן שי: החקלאות והאדמה שאיתה הן באמת ערכי היסוד שעליהם קמה מדינת ישראל.

נחמן שי: נכון שהיום מתנהלים קרבות סביב השאלה של מחירים, והציבור, בצדק, רוצה לקבל פירות וירקות במחירים זולים ככל האפשר – אנחנו רוצים גם בכך – ועם זאת, יש לנו עניין גדול גם לשמור על החקלאות במדינת ישראל וגם להבטיח שיהיו לנו שטחים ירוקים ובטוחים.

נחמן שי: לכן, בנסיבות כאלה, אנחנו נמשיך בדרך שאנחנו הולכים בה.

נחמן שי: מצד אחד, לחתור להורדת המחירים כדי להיטיב עם הצרכנים.

נחמן שי: ומצד שני, לשמור גם על חקלאי ישראל ועל אדמותיהם.

נחמן שי: אלו שני המסלולים שנלך בהם הלאה.

נחמן שי: תודה רבה, אדוני היושב-ראש.

מיקי לוי: תודה רבה.

מיקי לוי: חבר הכנסת מעוז, בבקשה.

מיקי לוי: רשימת הדוברים סגורה.

קריאה: - - -

מיקי לוי: יש לי יום ארוך.

מיקי לוי: היום לא פוליטיקה.

אבי מעוז: איזה יום ארוך יש היום?

אבי מעוז: אין היום יום ארוך.

מיקי לוי: יש, יש.

מיקי לוי: יש לי גם עניינים אישיים.

אבי מעוז: בסדר גמור, מאה אחוז – הכול בהוגנות.

מיקי לוי: בבקשה.

אבי מעוז: אדוני היושב-ראש, כנסת נכבדה, שר הבריאות העניק אתמול לראש הממשלה החליפי את מגן מערכת הבריאות, ואני מצטט: "כאות הוקרה על הובלת המאבק בנגיף הקורונה בשנה החולפת - - - בלי סגרים והשבתות - - - בזכות מדיניות שקולה ואחראית, ותודות לניהול נכון, הפכה ישראל למובילה עולמית במאבק בקורונה".

אבי מעוז: פשוט הזוי.

אבי מעוז: יד רוחצת יד.

אבי מעוז: מי שקיבלו מדינה שהייתה מספר אחת בעולם במאבק בקורונה – ובתקופת כהונתם נפטרו מהמגפה 4,556 אזרחים – מתהדרים במחדל שלהם ומעניקים אחד לשני אות הצטיינות.

אבי מעוז: אז ברוח ההזיה הצינית הזאת, אני רוצה להציע עוד כמה אותות הצטיינות שמגיעים לחברי הממשלה הכושלת: אות הצטיינות לשר החוץ על הגדרת האנטישמיות מחדש, על המלחמה בהסתה כנגד כוחות האופל ועל ההספד המופלא לחבר לדרך שנפל בקרב.

אבי מעוז: אות הצטיינות לשר האוצר על הדאגה להרגלי השתייה ולשימוש בחד-פעמי של מי שנמצאים במריצה בדרך למזבלה.

אבי מעוז: אות הצטיינות לשר לביטחון הפנים על היותו כוח או"ם במאבק בין עם ישראל לאויביו, ועל הזיהוי המדויק מי חוסל וכמה נרצחים היו בחודש אחד.

אבי מעוז: אות הצטיינות לשרת האנרגיה על ההצלחה להוציא את הגז מהאדמה למרות כל המכשולים.

אבי מעוז: אות הצטיינות לשר הבינוי והשיכון על הורדת מחירי הדיור.

אבי מעוז: אות הצטיינות לשר הבריאות על החמלה כלפי העוברים שיופלו, התינוקות שייוולדו יתומים מלידה, הנמשכים לבני מינם שלא יוכלו לקבל סיוע פסיכולוגי מקצועי למצוקתם, וכל הצעירים שמקבלים עידוד לעבור תהליכים של קבלת הורמונים וניתוחים שיהפכו אותם לעקרים עד אחרית ימיהם.

אבי מעוז: אות הצטיינות לשרת החינוך על היותה שליחה נאמנה של ההורים להנדוס תודעת תלמידי ישראל החל מגיל הגן בתיאוריות מגדר מסוכנות, ללא ידיעת ההורים כמובן.

אבי מעוז: אות הצטיינות לשר המשפטים על מלחמה בלתי מתפשרת להפרדת הרשויות ולעצמאות הרשות המחוקקת מול דורסנות מערכת המשפט.

אבי מעוז: אות הצטיינות לשר לענייני דתות על חיזוק זהותה היהודית של מדינת ישראל על ידי ריקונה מתוכן, על ביצור מעמדה של הרבנות הראשית על ידי מתקפה בלתי פוסקת עליה ועל שיפור מערך הכשרות על ידי הפיכתו לתחרות עסקית בין גורמים אינטרסנטיים.

אבי מעוז: אות הצטיינות לשרת הפנים על הצלחה בהכלת המתים במגפת הקורונה.

אבי מעוז: אות הצטיינות לשר התקשורת על חינוך מחדש לציבור החרדי על ידי רפורמת הניודים.

אבי מעוז: וכמובן, אות הצטיינות לשרת התחבורה על הוזלת תעריפי התחבורה הציבורית לשכבות החלשות, על הטיפול בפקקים ובפקקות ועל המאבק לחיזוק השפה העברית התקנית.

אבי מעוז: ברוך השם, טוב שנגמר, ובקרוב נבוא לתקן.

אבי מעוז: תודה רבה.

מיקי לוי: תודה רבה.

מיקי לוי: אם כך, נא לשבת, בבקשה.

מיקי לוי: חברי הכנסת, אנחנו ניגשים להצבעה על הודעת הממשלה בדבר החלטתה להעביר לשר החקלאות ופיתוח הכפר עודד פורר סמכויות לגבי פיקוח על מחירי מוצרים ושירותים הנוגעים במוצרי הלחם ומוצרי העמילן.

מיקי לוי: בבקשה לשבת.

מיקי לוי: הצבעה.

מיקי לוי: בעד הודעת הממשלה – 27

מיקי לוי: נמנעים – אין

מיקי לוי: מה, אתם לא רוצים שיהיה פיקוח על לחם?

מיקי לוי: אני ארשום אותך.

מיקי לוי: פשוט לא ייאמן.

מיקי לוי: בעד – 27, נגד – 11 פלוס 1, חבר הכנסת אבוטבול – 12.

מיקי לוי: לפיכך, הודעת הממשלה בדבר האצלת סמכויות לשר החקלאות עודד פורר עברה.

מיקי לוי: המשך סדר-היום – הודעה למזכיר הכנסת.

מיקי לוי: בבקשה.

דן מרזוק: ברשות יושב-ראש הכנסת, אני מתכבד להודיעכם, כי הונחו היום על שולחן הכנסת – לקריאה ראשונה, מטעם הכנסת:

דן מרזוק: הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), התשפ"ב–2022, של חבר הכנסת יוראי להב הרצנו; הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), התשפ"ב–2022, של חברת הכנסת קרן ברק; הצעת חוק למניעת אלימות במשפחה (פיקוח טכנולוגי להבטחת סיומו של צו הגנת והערכת מסוכנות – הוראת שעה), התשפ"ב–2022, של חברת הכנסת עאידה תומא סלימאן; הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), התשפ"ב–2022, של חברת הכנסת מיכל רוזין; הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), התשפ"ב–2022, של חברת הכנסת נעמה לזימי וקבוצת חברי הכנסת.

דן מרזוק: תודה.

מיקי לוי: תודה רבה.

מיקי לוי: [רשומות (הצעות חוק, חוב' מ/1572).

מיקי לוי: ]

מיקי לוי: << הצח >> הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), התשפ"ב–2022 << הצח >>

מיקי לוי: << הצח >> הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), התשפ"ב–2022 << הצח >>

מיקי לוי: << הצח >> הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), התשפ"ב–2022 << הצח >> [רשומות (הצעות חוק, חוב' כ/939).

מיקי לוי: ]

מיקי לוי: המשך סדר-היום – הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), התשפ"ב– 2022, לקריאה ראשונה.

מיקי לוי: השר גדעון סער, שר המשפטים, בבקשה.

גדעון סער: אדוני היושב-ראש, חברי וחברות הכנסת, בחודש נובמבר 2020 נרצחה ופאא עבאהרה בידי הגרוש שלה.

גדעון סער: צו ההגנה שהוצא לטובתה לא הועיל.

גדעון סער: הגרוש הפר את צו ההגנה ורצח אותה בדם קר.

גדעון סער: ופאא אינה האישה היחידה שנרצחה חרף צו הגנה שהוצא לטובתה.

גדעון סער: היא איננה האישה היחידה שצו ההגנה לא היווה ברגע האמת הגנה אפקטיבית עבורה.

גדעון סער: בשנת 2021 לבדה בוצעו 908 עבירות של אלימות במשפחה תחת צווי הגנה.

גדעון סער: אף שהפרתו של צו הגנה היא עבירה פלילית, הרי מלבד האפשרות של העמדה לדין פלילי ופנייה לבית משפט לפי פקודת ביזיון בית משפט וחילוט ערובה, אין כיום אמצעי שמסייע באכיפת הצו או קיום מעקב לביצועו בזמן אמת.

גדעון סער: אמצעי כזה נדרש במיוחד במצבים שבהם מסוכנותו של בן המשפחה שכלפיו ניתן צו ההגנה היא גבוהה.

גדעון סער: הצורך עולה, למשל, ביחס לאסירים משוחררים, שחלקם מסיימים לרצות את מאסרם בלי שהערכה בדבר מסוכנותם כלפי בן משפחתם פחתה.

גדעון סער: התיקון החשוב שמובא היום נעשה לאחר עבודת מטה ממשלתית מקיפה בהובלת משרדי המשפטים, ביטחון הפנים והרווחה.

גדעון סער: במהלך עבודת המטה הוקמה התשתית הנדרשת ליישומו של התיקון במשרד לביטחון הפנים.

גדעון סער: התיקון יאפשר לבית המשפט להורות על צו הגנה בתנאי פיקוח טכנולוגי.

גדעון סער: מדובר על אמצעי פיקוח הכולל רכיב GPS שבאמצעותו יזוהו מקרים שבהם יפר המפוקח את צו ההגנה.

גדעון סער: במקרים המתאימים, יגיע למקום כוח משטרתי וידאג לאכוף את הצו.

גדעון סער: הפיקוח הטכנולוגי יוכל לסייע באופן ממשי ואפקטיבי בהגנה על בני משפחה שחוששים מבני משפחה אחרים המאיימים על שלומם.

גדעון סער: הפיקוח האלקטרוני ירתיע מפני הפרה, ויאפשר שמירה על ביטחונם ואורח חייהם של נפגעות ונפגעי אלימות.

גדעון סער: הפיקוח האלקטרוני נועד לסייע באכיפתם של צווי ההגנה הניתנים על ידי בית המשפט כאשר לדעת בית המשפט נשקפת סכנה גבוהה מאותו אדם לבן המשפחה או שיש חשש ממשי להפרה של צו ההגנה, ולא ניתן להשיג את המטרה שלשמה ניתן הצו בדרך המגבילה פחות את הפרטיות וחופש התנועה של האדם שכלפיו ניתן הצו.

גדעון סער: אני מדגיש את זה כי מדובר ברף גבוה.

גדעון סער: לא מדובר בכל מקרה שבו ניתן צו הגנה – מדובר במקרה שבו הסכנה מוערכת כסכנה גבוהה ולא ניתן להשיג את המטרה בדרך פחותה.

גדעון סער: שמעתי חששות מפני התיקון – מפני שימוש מופרז או שימוש בלתי מידתי בו.

גדעון סער: אני מבקש להדגיש כמה דברים: קודם כול, מדובר באמצעי שלא יופעל בכל מקרה שבו יתבקש צו הגנה.

גדעון סער: הוא יופעל רק במקרים שבהם תינתן חוות דעת שתקבע שנשקפת סכנה גבוהה מבן המשפחה ושאמצעים אחרים לא ישיגו את המטרה.

גדעון סער: יתרה מזו, לא מדובר באמצעי שידווח על מיקומו של המפוקח בכל רגע נתון, אלא רק במקרים שבהם הוא יפר את צו ההגנה.

גדעון סער: ככל שיתברר שהבקשה לצו הגנה הוצאה ממניעים קנטרניים ולא ענייניים – בית המשפט יהיה רשאי לחייב את מגיש הבקשה בהוצאות.

גדעון סער: אני רוצה לומר דבר נוסף:

גדעון סער: גם סוגיה של תלונות שווא היא סוגיה שאני מבקש בימים אלה מהגורמים המקצועיים שכפופים לי לבדוק.

גדעון סער: המטרה היא להגן על נפגעי ונפגעי אלימות במשפחה, שלעיתים נמצאים במצב של איום רציף, ויש להעניק להם את ההגנה המיטבית, ככל שישנה, גם באמצעות פיקוח טכנולוגי על בן המשפחה המאיים.

גדעון סער: מאחר שמדובר באמצעי חדשני, מוצע לקבוע את ההוראות בחוק כהוראת שעה לתקופה של שלוש שנים, על מנת לבחון את השפעותיו ותרומתו לטיפול בתופעת האלימות במשפחה.

גדעון סער: אני רואה את עצמי מחויב, ואני חושב שהבית הזה כולו צריך לראות עצמו מחויב, להילחם באלימות במשפחה, במציאת פתרונות שיבטיחו חיים טובים יותר לבני המשפחה הנפגעים.

גדעון סער: כך היה כשתיקנו בשלהי הכנסת הקודמת – נמצא פה השר עודד פורר, שיחד איתי אז תיקן את החוק שמונע מבן זוג שהורשע בעבירה של רצח או ניסיון לרצח להיות אפוטרופוס על ילדיו, ואני מאמין שיישום הפיקוח הזה יוביל להצלת חיים.

גדעון סער: אני רוצה להודות לכל חברות הכנסת שנאבקו ובשלבים מוקדמים יותר הגישו הצעות פרטיות, שגם היה להן משקל בהתנעת התהליך של משרדי הממשלה לגבש את הצעת החוק הממשלתית.

גדעון סער: אני רוצה להודות ליושבת-ראש הוועדה לביטחון פנים, לחברת הכנסת מירב בן ארי, ולחברת הכנסת מיכל רוזין, ואני מתנצל: זו לא רשימה ממצה, אבל באמת – להודות לכל המציעות שנאבקו ונאבקות על הנושא הזה.

גדעון סער: אני חושב שההצעה היא הצעה טובה, היא הצעה חשובה, ואני מבקש מחברי הכנסת לתמוך בה בקריאה הראשונה.

איתן גינזבורג: תודה רבה לשר המשפטים וסגן ראש הממשלה גדעון סער.

איתן גינזבורג: להצעה הזו הוצמדה – סליחה, דיון משולב.

איתן גינזבורג: אם כך, אני מזמין את חבר הכנסת יוראי להב הרצנו, שגם הוא הגיש הצעה.

איתן גינזבורג: קודם כול מציגים את כל החוקים, ואז יהיה דיון משולב.

איתן גינזבורג: חבר הכנסת הרצנו, שהגיש את הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), שמספרה 939.

איתן גינזבורג: בבקשה, אדוני, עד עשר דקות לרשותך.

יוראי להב-הרצנו: אדבר הרבה פחות.

איתן גינזבורג: מצוין.

איתן גינזבורג: מי שרוצה ששר המשפטים ישמע אותו, צריך לדבר פחות.

יוראי להב-הרצנו: אדוני היושב בראש, שר המשפטים, חברות וחברי הכנסת, ההצעה שמובאת כאן היום היא ההצעה הכי חשובה בעולם.

יוראי להב-הרצנו: היא הכי חשובה בעולם כי יש בה כדי להציל חיים.

יוראי להב-הרצנו: 20 נשים נרצחות בממוצע מדי שנה בישראל על ידי בני המשפחות שלהן.

יוראי להב-הרצנו: בשנים האחרונות נפתחו עשרות אלפי תיקים של ניסיון לרצח ומאות תיקים בגין הפרה של צווי הגנה שאמורים להגן על הנפגעות מפני התוקפים שלהן.

יוראי להב-הרצנו: עד מתי דמן של נשים יהיה הפקר?

יוראי להב-הרצנו: היום הבית הזה מוכרח לקחת אחריות על אלפי נשים וילדים שחיים בסכנה ממשית ולהעביר את הצעת החוק הזו לפיקוח אלקטרוני כנגד מי שהוצא נגדו צו הגנה.

יוראי להב-הרצנו: ההצעה הזאת הוגשה במקור על ידי סגן השר לביטחון הפנים יואב סגלוביץ' יחד עם מרכז רקמן לקידום מעמד האישה.

יוראי להב-הרצנו: ביקשתי מיואב להוביל את הצעת החוק בכנסת הזו כי אני חושב שיש בה את הכלים שיסייעו במניעת הרצח הבא, במניעת האלימות הקטלנית הבאה בתוך המשפחה; כי ההצעה הזו פותחת את האפשרות הממשית להציל חיים של אישה או של ילד, להציל אימא או אבא.

יוראי להב-הרצנו: מלבד זאת, דווקא בתור חבר כנסת, אני גאה לקדם את ההצעה הזו לצד השותפות שלי, חברות הכנסת עאידה תומא סלימאן, שהניחה את ההצעה הזו לפני עשור, וגם הצליחה לקדם אותה ב-2016; מירב בן ארי, יושבת-ראש הוועדה לביטחון הפנים; מיכל רוזין; נעמה לזימי; קרן ברק הנפלאה מהאופוזיציה; אבתיסאם מראענה.

יוראי להב-הרצנו: כל אותן חברות כנסת שעושות ימים ולילות כדי לעגן ולקדם את הזכויות של הנשים בישראל.

יוראי להב-הרצנו: זכויות נשים הן זכויות אדם.

יוראי להב-הרצנו: אבל אני רוצה להבהיר: לא מדובר בעניינן של נשים בלבד.

יוראי להב-הרצנו: למנוע אלימות כנגד נשים זה לא עניין נשי.

יוראי להב-הרצנו: אני לא רוצה לחיות בחברה שבה נשים מפחדות על החיים שלהן, שבה דווקא הן אלו שנאלצות לנוס על נפשן – הן ולא הפוגעים.

יוראי להב-הרצנו: זה צעד חשוב במיוחד, כי הוא מתווה שינוי כיוון, שינוי וקטור.

יוראי להב-הרצנו: במקום לשים מגבלה על חייהן של הנפגעות, אנחנו שמים מגבלה דווקא על התוקפים.

יוראי להב-הרצנו: ההצעה הזו, חברות וחברים, מאפשרת לאותם נשים וילדים להמשיך את שגרת החיים שלהם באופן הכי מלא שרק ניתן.

יוראי להב-הרצנו: אני רוצה להודות מקרב לב – באמת מקרב לב – לשר המשפטים גדעון סער; לשר לביטחון הפנים עמר בר לב ולשר הרווחה מאיר כהן, שסייעו לקידום הליך החקיקה הממשלתי, ושבזכותם אנחנו יכולים להתקדם בהליך הזה ולהבטיח את דין הרציפות גם לכנסת הבאה.

יוראי להב-הרצנו: חברות וחברי הכנסת, דמן של נשים אינו הפקר, ובכוחנו, ממש בכוחנו, למנוע את הרצח הבא.

יוראי להב-הרצנו: תצביעו נכון.

יוראי להב-הרצנו: תודה רבה.

איתן גינזבורג: תודה רבה לחבר הכנסת הרצנו.

איתן גינזבורג: אני מזמין את חברת הכנסת קרן ברק, שהגישה הצעת חוק זהה, שמספרה 300 – שלוש, אפס, אפס.

איתן גינזבורג: ובכך, בהזדמנות זו, אני נועל את רשימת הדוברים.

קרן ברק: יש רשימת דוברים?

איתן גינזבורג: את מציגה, ואז יש דיון.

קרן ברק: אחרי שאני מציגה יש עוד הצעות.

איתן גינזבורג: נכון, ואחריהן יש דיון.

קרן ברק: כשאסיים לדבר?

איתן גינזבורג: כן.

קרן ברק: וואו, מתי ההצבעה?

איתן גינזבורג: אמרו קצר.

קרן ברק: כמה דוברים?

קרן ברק: 15?

איתן גינזבורג: בבקשה, גברתי.

קרן ברק: כבוד היושב-ראש, כנסת נכבדה, אני מרגישה סיפוק גדול ושמחה גדולה מהמעמד הזה שאנחנו נמצאים בו עכשיו.

קרן ברק: חוק האיזוק האלקטרוני היה החוק הראשון שהגשתי לוועדת שרים לענייני חקיקה ביום שנכנסתי לכנסת, והוא גם עבר בוועדת שרים לענייני חקיקה הראשונה שהתכנסה מהיום שנבחרתי לכנסת, ואז אנחנו היינו בקואליציה.

קרן ברק: הוא עבר בוועדת השרים הראשונה, ולצערי הרב, מאז הוא נתקע.

קרן ברק: את החוק הזה ירשתי/העתקתי מחברות הכנסת לפניי – מעליזה לביא, שאיננה חברת כנסת עכשיו, ומעאידה תומא סלימאן, שהיא גם אחת מהמציעות.

קרן ברק: אבל בכנסת של שנת 2019 העברתי אותו בעצם בוועדת שרים.

קרן ברק: והיום אנחנו נמצאים כאן אחרי שמאוקטובר הגשנו את זה לוועדת שרים.

קרן ברק: זה עבר כאן בקריאה טרומית, נאמנו נאומים מאוד יפים וגדולים, ולשמחתי, זה הגיע בשבוע האחרון לידי מיצוי על ידי השרים הרלוונטיים כהצעת חוק ממשלתית.

קרן ברק: וחברת הכנסת מירב בן ארי, שיושבת כאן, לקחה את הנושא ברצינות, ולאורך התקופה עשתה על זה דיונים בוועדה לביטחון פנים – אחת הוועדות הכי חשובות שיש היום בכנסת.

קרן ברק: ובזכות הדיונים הארוכים, וכנראה שגם בגלל הפיזור, הצליחו לצמצם את הזמנים, ולהביא הצעת חוק ממשלתית.

קרן ברק: ואנחנו, בעבודת שיא, חברות הכנסת כאן – עאידה תומא סלימאן, מיכל רוזין, נעמה לזימי, אבתיסאם – ישבנו בשבוע שעבר אצל חברת הכנסת בן ארי בוועדה, והצלחנו באמת לעשות את מה שהיינו צריכים, ולהצמיד את החוק הזה לחקיקה הממשלתית.

קרן ברק: ועכשיו כמה מילים על החוק.

קרן ברק: כל מי שמנסה להפוך את החוק הזה שוב למלחמה בין מגדרים עושה עוול ענק ועצום למהות של החוק ולמאבק באלימות, החוצה מפלגות שלנו כחברה, במניעת האלימות בתוך המשפחה.

קרן ברק: אנחנו מדברים פה על חוק clear cut, גם מציל חיים בנפש וגם מציל פגיעות אנושות בגוף.

קרן ברק: אנחנו מדברים על מצב שהיום, בתוך משפחה, כאשר אישה חווה אלימות, וכנראה גם הילדים, הדרך היחידה להציל אותם ממכות מוות, ואף ממקרה רצח, זה פשוט או שממשיכים עם זה, או שהדרך היחידה זה למלט אותם למקלטים לנשים מוכות.

קרן ברק: כך באמצע היום מגיע טרנזיט, לוקח את האישה ממקום עבודתה או מביתה, את הילדים מבית ספרם, בלי שום דבר עליהם, ולוקח אותם הרחק-הרחק מביתם למקלטים שאף אחד לא יודע היכן הם נמצאים, ושם הם עוברים באמת תהליכי ריפוי והעצמה.

קרן ברק: אבל בעצם הן אלה שנענשות.

קרן ברק: אנחנו נצטרך שהמקלטים האלה ימשיכו כמובן לתפקד; יש בהם ערך עצום ורב בחברה הישראלית.

קרן ברק: יחד עם זה, אנחנו כל הזמן רוצים להוסיף ולהוסיף על הכלי הזה.

קרן ברק: ולכלי הזה שקיים – והוא אפילו טכנולוגיה ישראלית – וקיים בכל העולם ככלי למאבק באלימות בתוך המשפחה, לקח הרבה מאוד זמן להיכנס לכאן, לכנסת, לספר החוקים של מדינת ישראל.

קרן ברק: אני לא מצליחה להבין למה.

קרן ברק: אני יודעת שהיה מאוד קשה לשכנע את המשרד לביטחון פנים.

קרן ברק: אבל היום, כשזה הגיע - - -

עמר בר-לב: התבלבלת, התבלבלת.

קרן ברק: והיום - - -

עמר בר-לב: אנחנו הובלנו את זה.

עמר בר-לב: אם לא - - -

קרן ברק: אבל לקח הרבה זמן.

קרן ברק: לא לשר לביטחון פנים – למשרד לביטחון פנים; לקח הרבה מאוד זמן לשכנע אותם.

עמר בר-לב: לקח לשני השרים לפניי.

עמר בר-לב: לשני השרים לפניי לקח הרבה זמן.

קרן ברק: לקח הרבה מאוד זמן לשכנע את הפקידים במשרד לביטחון פנים.

מירב בן ארי: היא יודעת מה היה עם השרים לפני.

קרן ברק: זאת עובדה.

קרן ברק: אני עשיתי מלא מלא דיונים אצלי בחדר, בוועדות, על הנושא הזה, ובכל פעם היינו צריכים להתגבר על המכשולים שהמשרד לביטחון פנים שם.

קרן ברק: אז אני שמחה שהיום זה הגיע לידי מיצוי.

קרן ברק: אני מברכת את המשרד לביטחון פנים על כך שזה הגיע.

קרן ברק: ולכן אני אומרת: הכלי הזה הוא כלי מציל חיים גם ברמת הגוף וגם ברמת הנפש.

קרן ברק: אנחנו בעצם מגיעים למצב שבו, בטכנולוגיה פשוטה, אפשר לשים צמיד אלקטרוני על אותו אדם פוגע, ועוד מכשיר קטן על הנפגעים, על הקורבנות, ובכל רגע נתון למדוד ולנטר את המרחק ביניהם.

קרן ברק: כך הם יכולים – כל אחד יכול להמשיך בחייו.

קרן ברק: זאת טכנולוגיה שאפשר להפעיל אותה במצבים – זה גם מה שכתוב בחוק – במצבי אלימות שאין עליהם עוררין שזאת אלימות.

קרן ברק: במצב שבו אדם שכבר הורשע באלימות בתוך המשפחה, וכבר ריצה עונש בכלא, או לחלופין, אדם שמפר שוב, ושוב, ושוב את צווי ההרחקה נגדו, צווי ההגנה כלפי המשפחה – רק אז נותנים עוד כלי לשופט, שבו השופט יכול לקבוע שאפשר לשים עליו את אותו צמיד, ועל האישה את אותו מכשיר.

קרן ברק: ובמצב כזה – גם החומרה קיימת בארץ, וגם המפעילים של החומרה, אלה שמספקים את החומרה, גם יפעילו את כל הקול סנטרים, את המרכזים שבהם ינטרו את המרחקים ביניהם, ויוכלו להציל חיים על ידי הטכנולוגיה הזאת.

קרן ברק: עכשיו, השר, אתה אמרת משהו – אני רוצה להגיד לך משהו.

קרן ברק: בדיונים שאני עשיתי, כבוד השר, הייתה טענה פשוטה שכל הזמן חזרה על עצמה; בדיונים הפנימיים שאני עשיתי עם המשרד לביטחון פנים.

קרן ברק: הם כל הזמן טענו: איך אנחנו יכולים, במדינת ישראל, שבה שליח פיצה מגיע תוך עשר דקות - - -

עמר בר-לב: עשית עם השר לביטחון פנים?

קרן ברק: עשיתי עוד לפני שנהיית שר.

עמר בר-לב: איתי עשית דיון?

קרן ברק: אתה קולט?

קרן ברק: אתה יודע שמדינת ישראל - -

עמר בר-לב: - - -

קרן ברק: - - הייתה לפני שאתה נהיית שר?

קרן ברק: אתה יודע את זה?

קרן ברק: אז בוא אני אספר לך: לפני שנהיית שר - -

עמר בר-לב: את מדברת על שרים קודמים.

קרן ברק: - - היו דיונים על זה.

עמר בר-לב: את מדברת על שרים קודמים, הבנתי.

עמר בר-לב: זה לא היה ברור.

קרן ברק: אני חברת כנסת, ועשיתי דיונים וסיורים - - -

עמר בר-לב: שרים קודמים - - -

איתן גינזבורג: את מדברת על השר לביטחון פנים שהיה אז מטעם הליכוד.

קרן ברק: לא קשור למשרד.

קרן ברק: היינו חברי כנסת – זה לא קשור למי היה השר.

מירב בן ארי: תגידי, זה היה בתקופה - - -

קרן ברק: ישבתי בדיונים מקצועיים שזימנתי.

מירב בן ארי: - - -

איתן גינזבורג: זה מה שאני שואל אותה.

קרן ברק: מה אכפת לי מי השר?

מירב בן ארי: לא, אבל מתי עשית את הדיונים?

מירב בן ארי: בשנה שלו או - - -

קרן ברק: לא בשנה שלו.

קרן ברק: לא, מה פתאום.

קרן ברק: בשנה שלפני כן.

קריאות: - - -

עמר בר-לב: - - -

קרן ברק: בשנה שלפני כן; בשנה שקדמה עשיתי דיונים, והמשרד לביטחון פנים – עמדתו הייתה שמאוד קשה להם לקחת אחריות במדינה שבה תוך עשר דקות מגיע שליח פיצה.

קרן ברק: ואנחנו אמרנו להם: חברים יקרים, אתם מודעים לזה שלפעמים רק הטלפון הזה – הרי לאן מגיע בדרך כלל אותו אדם פוגע?

קרן ברק: הוא מגיע לבית שבו נמצאים האישה והילדים – רק הטלפון שמרימים לאישה ואומרים: הוא בדרך אלייך, ואז היא לא פותחת את הדלת, רק זה בפני עצמו יכול להציל חיים, או אם זה לא מוות, אז ממכות רצח.

קרן ברק: ועוד דבר: הוכח בעולם שרק עצם האיזוק על היד – זאת אומרת, עצם זה שהוא יודע שהוא מנוטר – מוריד ב-70% את מקרי האלימות, כי הוא יודע שבעצם יודעים בכל רגע נתון איפה הוא נמצא.

קרן ברק: ולכן החשיבות של החוק הזה ברמת ההרתעה היא כל כך גדולה, וברמת הצלת חיים והצלת נפשות וצמצום האלימות המשפחתית זו משמעות אדירה.

קרן ברק: לכן, אני מבקשת מכם לתמוך בחוק הזה.

קרן ברק: זה חוק חשוב מאוד; זה חוק שכל כולו הוא מניעת אלימות בתוך המשפחה, ולשם כולנו רוצים להגיע.

קרן ברק: זה חוצה מגזרים, וזה חוצה מגדרים, וזה מאוד מאוד מידתי, והכלי הזה הוא כלי קריטי.

קרן ברק: בשנת 2022 הגיע הזמן שגם במדינת ישראל ישתמשו בטכנולוגיה הזאת במאבק במניעת אלימות בתוך המשפחה, ולא רק בשאר מדינות העולם.

קרן ברק: אז אני מבקשת מכם לתמוך.

קרן ברק: תודה רבה לכם.

איתן גינזבורג: תודה רבה לחברת הכנסת קרן ברק.

איתן גינזבורג: אני מזמין את חברת הכנסת עאידה תומא סלימאן להציג את הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), שמספרה 895.

איתן גינזבורג: בבקשה, גברתי, עשר דקות לרשותך.

עאידה תומא סלימאן: תודה רבה, כבוד היושב-ראש.

עאידה תומא סלימאן: חברי וחברות הכנסת הנכבדים, האמת, בעוד חצי שעה אני ארגיש שאפשר לפזר את הכנסת הזו בלב שקט, אחרי שאנחנו מעבירות את החוק הזה.

עאידה תומא סלימאן: למה אני אומרת את זה?

עאידה תומא סלימאן: כי כבר ראיתי כנסת מתפזרת אחרי כנסת מתפזרת, וכשהחוק הזה היה בטרומית בלבד, עברנו את הוויה דולורוזה עוד פעם ועוד פעם ועוד פעם, אבל לפחות עכשיו אנחנו יודעות שכאשר אנחנו מצביעות על הצעת החוק הממשלתית והצעות החוק הפרטיות האלה, והן עוברות בקריאה ראשונה, אנחנו מקיימות חלק מההבטחה שלנו למאות ואלפי נשים שהתחננו לכלי הזה; התחננו וביקשו שנעבוד למען ביטחונן ושנאפשר להן לנהל חיים נורמליים.

עאידה תומא סלימאן: חברי וחברות הכנסת, אני מהדור שייסד מקלטים במדינה הזו.

עאידה תומא סלימאן: אני מהדור שבו ב-1992 הקמנו את מקלט הנשים הערביות הראשון – לא במדינת ישראל, אלא בעולם; המקלט הראשון.

עאידה תומא סלימאן: ואז הרגשנו שאנחנו יוצרות מקום שמגונן, שנותן איזושהי תחושת ביטחון לנשים הסובלות מאלימות פעם אחר פעם אחר פעם.

עאידה תומא סלימאן: ועם הזמן הבנו: המקלטים שכולם היום מדברים עליהם כבתי כלא, ואני – זה מאוד מקומם אותי כאשר נשים עולות פה לפעמים על הדוכן, או במקומות אחרים, ומדברות על מקלטי הנשים כבתי כלא.

עאידה תומא סלימאן: אז אני אומרת לכם: מקלטי הנשים הם לא בתי כלא, ואומנם אפילו אם יש שם דוחק, ואם יש שם מצב לא הכי נורמלי שצריך לחיות בו, תזכרו טוב מאוד: הנשים שנכנסות למקלט, נכנסות כדי להגן על החיים שלהן.

עאידה תומא סלימאן: הן נמצאות שם לא כי הן מחפשות בית מלון חמישה כוכבים, אלא רוצות מישהו שיגן עליהן ויאפשר להן.

עאידה תומא סלימאן: אבל עם הזמן הבנו שזה לא מספיק.

עאידה תומא סלימאן: כל שנה מוחלט על כ-11,000 צווי הגנה והרחקה במדינת ישראל, והרוב המוחץ שלהם הוא, כן, נגד גברים אלימים, ושאף אחד לא ידבר איתי על סימטריה.

עאידה תומא סלימאן: אומנם הצעת החוק כתובה בשפה שהיא לא מכוונת נגד מגדר אחד, אבל מספיק עם ההזיות האלה שהעניין הוא סימטרי.

עאידה תומא סלימאן: לא.

עאידה תומא סלימאן: בינתיים מאזן הכוחות מראה שיותר גברים רוצחים את נשותיהם ושיותר נשים נמצאות בסכנה מיידית.

עאידה תומא סלימאן: ופאא עבאהרה, שדיבר עליה גם השר גדעון סער – הרצח שלה טלטל את כולנו.

עאידה תומא סלימאן: היא הייתה עם צו הגנה; היא ניסתה לנוס על החיים שלה.

עאידה תומא סלימאן: היה הייתה במקלט, יצאה ממקלט, הוציאה צו הרחקה, ובכל זאת הוא רדף אחריה, הוריד אותה מהאוטו שלה ורצח אותה בדם קר.

עאידה תומא סלימאן: מאות נשים ואלפי נשים נמצאות בסכנה מיידית, לא מצליחות לישון בלילה, ובכל זאת הגברים מפירים פעם אחרי פעם את צווי ההרחקה.

עאידה תומא סלימאן: כשהגשתי את הצעת החוק הזו ב-2015, והצלחנו, אני וחברת הכנסת לשעבר עליזה לביא, להעביר אותה בקריאה טרומית כבר ב-2016, חשבנו שהלכנו כברת דרך.

עאידה תומא סלימאן: שכנענו את המחוקקים בחשיבות הצעד הזה, שאת הטכניקה שמשתמשים בה בכל העולם, ושהיא ייצור ישראלי נייבא בחזרה למדינת ישראל ונשכנע את המשטרה ומשרד המשפטים שישתמשו בזה.

עאידה תומא סלימאן: לקח לנו, תראו, שבע שנים.

עאידה תומא סלימאן: אתם יודעים כמה נשים בממוצע נרצחות במדינת ישראל כל שנה?

עאידה תומא סלימאן: 20 נשים.

נחמן שי: הגענו עכשיו כבר.

עאידה תומא סלימאן: שבע שנים זה 140 נשים שנרצחו.

נחמן שי: השנה הגיעו כבר ל-20 - - -

עאידה תומא סלימאן: השנה עוד לא הגיעו ל-20, ואני מאוד מקווה שלא יגיעו ל-20.

עאידה תומא סלימאן: אבל 140 נשים, שלפחות מחצית מהן אולי היינו יכולים להציל.

עאידה תומא סלימאן: אם הייתי יכולה להציל אישה אחת, הייתי מוכנה לעבור את כל העבודה שעשינו בשבע השנים האלה.

עאידה תומא סלימאן: וכן, משרד הבט"פ, בגרסתו הקודמת, כלומר בממשלות הקודמות, בשבע או בשש השנים הקודמות, עיכב ועיכב ועיכב, ולא כתב את הנוסח הממשלתי, ולא הכין את מה שצריך להכין.

עאידה תומא סלימאן: הפעם הצטרפו עוד ועוד חברות וחברי כנסת להצעת החוק, וזה נתן רוח גבית לחוק.

עאידה תומא סלימאן: וגם העיקר הוא שאנשי המקצוע והשרים, גם במשרד המשפטים אבל גם במשרד הבט"פ, וצוות היועצות המדהים שלו, עבדו מאוד קשה – ולחצנו, והרבה פעמים צעקנו, והרבה פעמים לא היינו מרוצות מהנוסח, אבל בסופו של דבר זה הונח, וכדאי מאוד שנאיץ את החקיקה שלו.

עאידה תומא סלימאן: ואם זה אפשרי מבחינה תקנונית, אני פונה מעל הדוכן הזה ומבקשת מוועדת ההסכמות של הכנסת – בתקופת פגרת הבחירות אפשר להסכים על חקיקה של קריאה שנייה ושלישית.

עאידה תומא סלימאן: משרד הבט"פ בוועדות הבטיח שבאוגוסט כבר יוכלו להוציא את המכרז, להפעיל – לקבל מפעיל לטכניקה הזו.

עאידה תומא סלימאן: אם נצליח להעביר את זה בקריאה שנייה ושלישית, כבר בעוד כמה חודשים, לקראת סוף השנה, הנשים יתחילו להרגיש יותר מוגנות.

עאידה תומא סלימאן: עכשיו, כולכם ידעתם שבימים האחרונים, בשבוע האחרון, התרוצצנו פה וניסינו להשפיע.

עאידה תומא סלימאן: ואני חייבת להגיד תודה מיוחדת מאוד לשתי חברות כנסת – חברת הכנסת יושבת-ראש ועדת ביטחון הפנים מירב בן ארי, שאני והיא יכולות לריב על כל דבר בעולם חוץ מהאזיקון האלקטרוני ונושאים שקשורים לנשים.

איתן גינזבורג: מה זה הדבר הזה?

איתן גינזבורג: מה קרה?

מירב בן ארי: סליחה, למה אתה - - -

עאידה תומא סלימאן: זה בגלל שהכפיים בשבילך.

מירב בן ארי: זה היה בקטע ספונטני.

איתן גינזבורג: כן, אבל בטח לא כשאת לא חברת כנסת - - -

מירב בן ארי: אין בעיה, אבל זה היה רגע ספונטני משמח.

איתן גינזבורג: ברגע שאת תעלי לכאן נרים ונרים ונרים לך, עוד ועוד ועוד.

מירב בן ארי: תודה.

איתן גינזבורג: אבל בדרכים פרלמנטריות.

איתן גינזבורג: בדרכים פרלמנטריות.

מירב בן ארי: בסדר גמור.

עאידה תומא סלימאן: ואני חייבת להודות גם כן לחברת הכנסת מיכל רוזין.

עאידה תומא סלימאן: חברתי מיכל, המאמצים שהשקעת בשבוע האחרון בשכנועים – כמובן, בעזרתנו, אבל את עשית עבודה מאומצת בגלל שהכרת את הנפשות, ועם חלק מהנפשות את יכולת לדבר ואני לא יכולתי לגשת ולדבר.

עאידה תומא סלימאן: כל הכבוד.

עאידה תומא סלימאן: אני חושבת שבנוסף לשמחה בעבודה הזו, אנחנו עושות משהו שמהווה דוגמה לאיך אפשר לשתף פעולה בצורה נקודתית על חוקים כל כך חשובים, ואיך אנחנו הנשים – ואני מתעקשת על זה – יכולות לעשות פוליטיקה אחרת, שהרבה פעמים לא קשורה למשהו אחר חוץ מהאינטרס של הציבור.

עאידה תומא סלימאן: כל הכבוד למציעות והמציעים.

עאידה תומא סלימאן: היום אני מרגישה גאווה גדולה שאנחנו מצליחות להעביר את זה.

עאידה תומא סלימאן: תודה.

איתן גינזבורג: תודה רבה לחברת הכנסת עאידה תומא סלימאן, וברכות גם לך וגם לחברת הכנסת קרן ברק ולעוד חברות כנסת שיגיעו.

איתן גינזבורג: הינה אחת מהן מגיעה לכאן וצועדת בחיוך עולזת ושמחה, מיכל רוזין, שגם היא הגישה הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), שמספרה 2336.

איתן גינזבורג: בבקשה, גברתי.

איתן גינזבורג: עשר דקות לרשותך.

מיכל רוזין: תודה רבה, כבוד יושב-ראש הישיבה.

מיכל רוזין: אז באמת יש לנו על מה לשמוח, אבל אני רוצה להתחיל דווקא במקום העצוב שבגללו החוק הזה בכלל נדרש.

מיכל רוזין: אני רוצה להקריא את שמות הנשים שנרצחו בשנת 2022, שלהזכירנו עוד לא הסתיימה: ספיר נחום, זכרה לברכה; סמר קלסאני, זכרה לברכה; ג'והרה חניפס, זכרה לברכה, בת 28 במותה; אישה בת 65 מפתח תקווה; אישה בת 60 מלוד; לובה לובוב פוטכין, בת 48 במותה; אבישג פחימה, בת 22 במותה; דינה שמחון, זכרה לברכה, בת 65 במותה; רימה חדיג'ה חשב, בת 33 במותה, אם לארבעה; אישה בת 27 מרמת גן; סוהילה ג'רושי, בת 36, שנורתה ברכבה לעיני ילדיה; רסמיה ברבור, זכרה לברכה, בת 28 במותה.

מיכל רוזין: ובנוסף, למיס אבו לבן, שניצלה ממוות, אך נפצעה קשה בעקבות ניסיון רצח, לאחר שעזבה את ביתה עם שלושת ילדיה.

מיכל רוזין: אני רוצה להזכיר, קודם כול, את יושבת-ראש מרצ לשעבר, שהגתה וקידמה את הנושא, חברת הכנסת לשעבר זהבה גלאון; את חברת הכנסת עליזה לביא, שהייתה יושב-ראש הוועדה לקידום מעמד האישה וקידמה את החוק.

מיכל רוזין: את חברותיי היקרות עאידה תומא סלימאן, קרן ברק, נעמה לזימי ואני, שהגשנו את הצעת החוק.

מיכל רוזין: למירב בן ארי, שעשינו לה חיים קשים השנה – מאוד, אני חייבת לומר – אבל רק בזכותה, וביחד, בשבועיים האחרונים, הצלחנו גם לקדם את החוק, וגם לעשות כל שניתן בשכנוע ובהבאת הפרוצדורות; כמו שאומר איתן כבל: אל תיקחי אותי לפרוצדורות, אבל לפעמים פה, בכנסת, בסוף, בלי הפרוצדורות, ההצעה הזאת היום לא הייתה עולה.

מיכל רוזין: אז תודה לך, באמת תודה גדולה.

מיכל רוזין: אני חושבת – כמו שאמרו חברותיי לפניי – שההתגייסות של שני הצדדים של הבית הזה לטובת הצעת החוק הזאת היא ראויה לשבח, כי מדובר בדיני נפשות ממש.

מיכל רוזין: כולנו זוכרות ימים אחרים פה בכנסת.

מיכל רוזין: בכנסת התשע-עשרה היו פה אפילו תמונות צהלה ושמחה, שאפילו חלק ביקרו אותן.

מיכל רוזין: באמת היה פה שיתוף פעולה של נשים פמיניסטיות, מימין ומשמאל, דתיות וחילוניות, ערביות ויהודיות – ביחד, אופוזיציה וקואליציה, הצלחנו מצד אחד למנוע גזרות, ומצד שני להעביר חקיקה בנושא אלימות במשפחה, בנושא חזקת הגיל הרך, בנושא אלימות מינית.

מיכל רוזין: השותפות הזאת היא הסמל לפמיניזם שצריך להיות פה בכנסת הזאת בשיתוף פעולה.

מיכל רוזין: מעבר לכך שהאזיק האלקטרוני עשוי להציל חיים, שזה הדבר החשוב ביותר, הפרקטיקה הזאת של שליחת נשים, שהן המאוימות על חייהן, ואת ילדיהן איתן, למקלטים לנשים נפגעות אלימות, צריכה לעבור מן העולם.

מיכל רוזין: לא יכול להיות שדווקא אלה שמאיימים עליהן הן אלה שצריכות להתחבא או להתבייש באיזושהי צורה.

מיכל רוזין: אף אחת לא צריכה לשלם מחיר, להסתתר, לכלוא את עצמה, לוותר על החירות שלה, על חופש התנועה שלה, רחוק מביתה, על לא עוול בכפה, כאשר הגורם שהוא המאיים מסתובב חופשי.

מיכל רוזין: מקלטים אלה גם כך סובלים מתת-תקצוב, ויש חסר גדול.

מיכל רוזין: ולכן, האזיק האלקטרוני, במקרים מאוד ייחודיים, יכול לייתר את הצורך של חלק מהנשים למצוא את עצמן ואת ילדיהן במקלטים, יכול להשאיר אותן בבתיהן, שימשיכו לחיות את חייהן תוך הרחקת הגורם האלים, והוא מה שיאפשר לנו יכולת אפקטיבית של אכיפה במקרים של הפרת צו ההגנה.

מיכל רוזין: אני מאוד מקווה שנמשיך, כאופוזיציה וקואליציה, ולא חשוב מי יהיה בפעם הבאה – כמובן שחשוב מאוד – בנושא הזה, נמשיך לקדם ונעביר את הצעת החוק הזאת בקריאה שנייה ושלישית.

מיכל רוזין: אני רוצה להגיד תודה גדולה למשרד לביטחון פנים ולשר לביטחון פנים.

מיכל רוזין: אני רוצה להגיד תודה גדולה לצוות של השר.

מיכל רוזין: אני רוצה להגיד תודה גדולה – הוא הלך מפה – לשר המשפטים ולצוות שלו, ובראשם אסף – אני לא רואה אותו פה אבל היה איתנו בכל הטרטורים, גם בוועדה וגם בשכנועים, כדי להעביר.

מיכל רוזין: לסגן השר יואב סגלוביץ', שעזר לי מאוד בשכנוע ובפתרון החסמים.

מיכל רוזין: אני רוצה להגיד תודה ליועצת המשפטית של הוועדה, עו"ד מירי פרנקל-שור, על העבודה ועל המסירות.

מיכל רוזין: היא הייתה במתח לא פחות מאיתנו מלראות שסוף-סוף הדבר הזה עולה להצבעה.

מיכל רוזין: אני רוצה להגיד שוב תודה לכן, חברות שלי.

מיכל רוזין: הרגעים האלה הם הרגעים – כמו שאמרה חברתי עאידה – ששווים את כל השעות הקשות, את הכעסים, הריבים, הלחצים, בשביל לבוא לעשות טוב לציבור האזרחים והאזרחיות במדינת ישראל ולעשות צדק חברתי.

מיכל רוזין: תודה.

איתן גינזבורג: תודה רבה לחברת הכנסת מיכל רוזין.

איתן גינזבורג: ברכות גם לך.

איתן גינזבורג: אני מזמין את חברת הכנסת נעמה לזימי, שתציג הצעת חוק למניעת אלימות במשפחה – הצעת חוק שהוגשה עם קבוצת חברי הכנסת, שמספרה 2412.

איתן גינזבורג: בבקשה.

נעמה לזימי: יו"ר הכנסת, כנסת נכבדה – לעלות אחרי מיכל, שריגשה ככה, זה באמת רגע היסטורי.

נעמה לזימי: החוק הזה הוא חוק שמהווה שינוי פרדיגמה.

נעמה לזימי: לא עוד האישה שבורחת למקלט עם ילדיה במנוסה, אלא האישה זוכה לחירותה מחדש, לזכות שלה על החיים, והתוקף הוא זה שינוטר.

נעמה לזימי: ממש ממש מרגש להיות פה.

נעמה לזימי: אני דווקא אתחיל מהסוף.

נעמה לזימי: אני רוצה להגיד לך, השר לביטחון פנים, תודה.

נעמה לזימי: תודה, עמר בר לב.

נעמה לזימי: עשור החוק הזה עולה, יורד, עולה, יורד, אבל פקידות לא סתם תוקעת.

נעמה לזימי: משרד לא סתם תוקע.

נעמה לזימי: זה בדרך כלל אידיאולוגי ובדרך כלל פוליטי.

נעמה לזימי: סוגיות מקצועיות תמיד אפשר לפתור, אבל כשלא רוצים, מוצאים את כל הסיבות.

נעמה לזימי: וכשרוצים, מעלים תזכיר של 17 עמודים, בעבודת מטה מאומצת, ומעלים פה חוק היסטורי – חוק שהוא אבן דרך חשובה למיגור תופעת האלימות ורצח נשים בישראל; חוק שארגוני הנשים, פעילות, שנים מבקשים שכבר יגיע.

נעמה לזימי: ואתם במשרד לביטחון פנים עשיתם היסטוריה, כי לקחתם על זה אחריות, מתוך מקום שמבין ורוצה למגר את התופעה.

נעמה לזימי: אז תודה לך, השר בר לב.

נעמה לזימי: תודה גם לסגן שלך, יואב סגלוביץ'.

נעמה לזימי: תודה ללשכת השר, ליעל, נגה והילה.

נעמה לזימי: תודה לתומר לוטן, מנכ"ל המשרד, ולכל צוות משרדו.

נעמה לזימי: שהציבור ידע שיש אנשים שעובדים קשה, ומאחורי התזכיר הארוך הזה הייתה עבודת מטה מאומצת מתוך כוונה להיות חלק ממיגור תופעת האלימות ורצח נשים בישראל.

נעמה לזימי: אני רוצה להודות לכל חברות הכנסת.

נעמה לזימי: אמרה פה עאידה, ואמרה בצדק: הייתה פה סולידריות נשית, אחיוּת, קוראים לזה.

נעמה לזימי: אני רוצה להודות לך, עאידה, למיכל רוזין, לקרן ברק, אמילי, אבתיסאם; אני רוצה להודות ליוראי להב הרצנו; אני רוצה להודות למירב בן ארי, יושבת-ראש הוועדה, שלא ויתרה ועבדה על החוק הזה מתוך מחויבות שאין שנייה לה.

נעמה לזימי: זה מרגש אותי להיות כאן ולעמוד על המחויבות הזו.

נעמה לזימי: הציבור תמיד רואה אותנו פה במליאה צועקות וצועקים, מתלהמים, הוא רואה הרבה פעמים את הצד הלא-יפה של המליאה.

נעמה לזימי: אבל זה הצד היפה של הנוכחות שלנו; אופוזיציה, קואליציה – תמימות דעים במאבק למיגור אלימות ורצח נשים.

נעמה לזימי: אני רוצה להודות לא פחות לנשים נפגעות אלימות במשפחה שבאו ובקולן הברור סייעו לחוק הזה לעבור.

נעמה לזימי: הן הגיעו לוועדה, וביקשו מאיתנו, וביקשו מכל חברי הכנסת: אל תוותרו על החוק החשוב הזה, תעבירו אותו.

נעמה לזימי: התלוויתי לזמן מה לאלישבע, שהגיעה לוועדה, והיא דיברה ברור וצלול, והסבירה.

נעמה לזימי: ומול המילים שלה, כל המילים שלנו ריקות; מול המציאות שלה, המציאות הזו של להיות נרדפת על ידי הגרוש שלך ולנוס על נפשך במקום לזכות שוב בחופש שלך – זאת מציאות שצריכה לעבור מהעולם.

איתן גינזבורג: תודה רבה לחברת הכנסת לזימי.

איתן גינזבורג: אנחנו עוברים לדיון, חברי הכנסת.

איתן גינזבורג: אני מזמין את חבר הכנסת אלכס קושניר – אינו נוכח; חבר הכנסת אייכלר – אינו נוכח.

איתן גינזבורג: חברת הכנסת מירב בן ארי, בבקשה.

איתן גינזבורג: בבקשה, גברתי, שלוש דקות לרשותך.

מירב בן ארי: תודה, אדוני היושב-ראש.

מירב בן ארי: כנסת נכבדה, חבריי השרים, אני רוצה לנצל את הבמה הזו כדי בעיקר לומר תודה.

מירב בן ארי: אני חושבת שאחרי כנסת קשה, מסורבלת, מאכזבת, אנחנו מגיעים ליום האחרון במליאה עם חוק חשוב, דרמטי ומציל חיים.

מירב בן ארי: עמר, השר לביטחון פנים, אתה יודע, זה איזשהו closure בשבילי, גם של הוועדה, איתך.

מירב בן ארי: אז אני רוצה להגיד לך משהו.

מירב בן ארי: עברת שנה לא פשוטה, גם בתקשורת, גם הרבה פעמים במקומות שחיפשו אותך, כן?

מירב בן ארי: ואני רוצה להגיד לך תודה שהייתה לי הזכות לעבוד איתך, שאין שר, באמת, שכל כך מגויס לנושא של נשים נפגעות אלימות.

מירב בן ארי: ואני רוצה להגיד תודה לחברות שלי.

מירב בן ארי: ראשית, אני רוצה להגיד תודה למיכל.

מירב בן ארי: מיכל, אני כתבתי ארוכות על התחקיר של "שקוף" באולפן שישי.

מירב בן ארי: תרשו לי לזלזל בו.

מירב בן ארי: הוא דיבר על נורבגים שהם חסרי משמעות.

מירב בן ארי: אז אני אומרת לחברי כנסת נורבגים: אתם חברי כנסת מעולים, לא צריכים ציונים מאף אחד.

מירב בן ארי: יש כאן חברת כנסת שהעבירה שלושה חוקים בקריאה שלישית, שהיא נורבגית.

מירב בן ארי: אף אחד לא עושה טובה.

מירב בן ארי: אתם טוחנים פה שעות בוועדות, נמצאים הראשונים בשבילנו.

מירב בן ארי: אז אמרתי, ופירקתי את התחקיר הזה בחמישה ציוצים.

מירב בן ארי: אבל אני רוצה גם להגיד לכם תודה, כי אנחנו לא אומרים גם לכם מספיק.

איתן גינזבורג: אבל הימנית מכולנו.

מירב בן ארי: רק בזכות העבודה הכל-כך חשובה שלך הצלחנו להביא את השורות האלה, ואת הרבה פעמים לבד, ומגיעה לך תודה.

מירב בן ארי: לכן, וללזימי, שהייתה איתנו.

מירב בן ארי: ויוראי, שבא ואמר לי: מירב, אם הייתי יודע – ואמרתי, לא צריך, יש לנו גבר אחד בחבורה, איך נוותר עליך?

מירב בן ארי: ותודה לסגן השר שלנו סגלוביץ', איש משכמו ומעלה, לוחם אמיתי למען נשים.

מירב בן ארי: ולכל החברים והחברות שנמצאים פה, גם אבתיסאם וגם אמילי שהיו איתנו במאבק, וחברי הכנסת, אני רוצה להגיד תודה.

איתן גינזבורג: כן, אחרונה, בבקשה.

מירב בן ארי: אחרונה.

מירב בן ארי: הייתה לנו הסכמה פה לשנייה ושלישית, אבל התחייבנו לא להתקדם.

מירב בן ארי: אני מבקשת מכל חברי הכנסת שנמצאים פה: לא משנה איזה ממשלה תהיה, קחו את החוק של האיזוק ותביאו אותו לצדק שמגיע לו, למען נשים וילדים נפגעי אלימות במשפחה.

מירב בן ארי: תודה רבה.

איתן גינזבורג: תודה רבה לחברת הכנסת בן ארי.

איתן גינזבורג: ואני מודה לך, בשם כל אותן חברות כנסת שהודית להן, ובשם הכנסת.

איתן גינזבורג: תודה לך על כל מה שעשית, גם בוועדה וגם בנושא הזה.

איתן גינזבורג: מגיעות לך, חברת הכנסת בן ארי, כל הברכות וכל התודות.

איתן גינזבורג: ובהזדמנות זו, גם לך, השר בר לב, אני מודה לך על כל מה שעשית גם בתחומים אחרים.

איתן גינזבורג: חבר הכנסת אבי מעוז – אינו נוכח; חבר הכנסת יעקב אשר – אינו נוכח.

איתן גינזבורג: חבר הכנסת יבגני סובה, בבקשה.

יבגני סובה: אדוני היושב-ראש, חבריי חברי הכנסת, אדוני השר, אנחנו אולי בפעם האחרונה נפגשים כאן בכנסת העשרים-וארבע.

יבגני סובה: אני לא יודע עד כמה יהיו בכלל ישיבות בזמן הפגרה, ואם כן יהיו הסכמות אז נוכל לדבר.

יבגני סובה: אז בשלוש הדקות שיש לי אני דווקא רוצה לציין כמה דברים ובכל זאת להגיד תודה לממשלה, שעשתה המון דברים בשנה האחרונה, וכמובן שישראל ביתנו, אנחנו כסיעה היינו חלק וממשיכים להיות חלק, מהממשלה הזו, חלק מהקואליציה.

יבגני סובה: אנחנו, לפני שנה, כשהתחלנו את המשימה הזו – ואני קורא לזה משימה – אחרי ארבעה סבבים של בחירות, אחרי אי-ודאות כלכלית, אחרי קורונה ואחרי דברים נוראיים – גם בקמפיין, הסתה, שיסוע, פילוג, כל הקמפיין המלוכלך שהיה – אמרנו לעצמנו כמה דברים: קודם כול אמרנו שאנחנו לא נתווכח בנושאים המדיניים, את המחלוקות שלנו נשאיר בצד.

יבגני סובה: אף אחד לא האמין שסיעת מרצ תשב יחד עם סיעת ישראל ביתנו או ימינה או תקווה חדשה באותה קואליציה.

יבגני סובה: אני כראש הסיעה ישבתי כל שבוע בהנהלת הקואליציה, ויש לי רק דברים טובים להגיד על הקואליציה, כי תמיד ידענו ליישב את המחלוקות שעלו.

יבגני סובה: זה לא סוד, עלו מחלוקות, אבל אמרנו שקודם כול אנחנו צריכים לדאוג לדברים שלא דאגו להם לפנינו.

יבגני סובה: ואכן, אחרי כמעט ארבעה חודשים או חמישה חודשים מאז כינון הממשלה, אחרי כל הוויכוחים שהיו, הצלחנו להעביר תקציב וחוק הסדרים שבעיניי הם אחד הדברים החשובים מזה 20 שנה.

יבגני סובה: אני משווה את הרפורמות של שר האוצר ליברמן עם הרפורמות שהיו בזמנו כששר האוצר היה נתניהו בממשלת שרון, בין 2003 ל-2005.

יבגני סובה: אנחנו הצלחנו לעשות הרבה דברים, שאני מאוד מקווה שנמשיך לעשות אותם בממשלה הבאה.

יבגני סובה: אבל, בדבר אחד – ופה אני מודה – אנחנו נכשלנו.

יבגני סובה: אנחנו נכשלנו בעצירת מכונת ההסתה המטורפת, שהמשיכה לתפקד מצידה של האופוזיציה במשך שנה שלמה.

יבגני סובה: אני כבר לא מדבר על היחס כלפי ראש ממשלה מכהן במדינת ישראל, שתמיד היה סמל – לא משנה, אתה יכול לאהוב את ראש הממשלה, אתה יכול לבקר אותו, אבל זה סמל של המדינה, כמו הנשיא, כמו בית המשפט העליון, זה סמל.

יבגני סובה: כשאתה אומר לסמל: לך, לך, לך, לך, נוכל, נוכל, נוכל - - -

דסטה גדי יברקן: - - -

יבגני סובה: גדי, נדבר אחרי הפריימריז בליכוד, בסדר?

יבגני סובה: תשאיר את הוויכוח הזה אחרי הפריימריז.

יבגני סובה: בוא, נראה אותך אם זה עזר לך בפריימריז, אחר כך תחזור אליי.

דסטה גדי יברקן: - - -

יבגני סובה: ולכן – אני יודע שאנשים עשו את זה למען הפריימריז.

יבגני סובה: בוא נראה אם זה עזר לך.

יבגני סובה: אם אתה רוצה עכשיו להצדיק את השסע וההסתה, בוא נראה אם זה יעזור לך בפריימריז.

יבגני סובה: אולי אני משרת אותך עכשיו כשאני אומר לך, כי אלה הדברים שהיו פה רק לטובת הפריימריז בתוך מפלגת הליכוד, אז בוא, תדבר איתי – מתי יש לכם פריימריז, תחילת אוגוסט?

יבגני סובה: דבר איתי אחרי זה, בסדר?

דסטה גדי יברקן: - - -

יבגני סובה: בזה כן נכשלנו.

יבגני סובה: לא הצלחנו לעצור את התעמולה הנוראית הזאת, ולא הצלחנו לעשות את זה, משום שאנחנו חשבנו - - -

איתן גינזבורג: נא לסיים, בבקשה.

יבגני סובה: אני מסיים, אדוני היושב-ראש.

יבגני סובה: אנחנו חשבנו שאפשר לדבר אחרת, אפשר לעשות בג'נטלמניות, אפשר גם לכבד אחד את השני, אפשר לעבור מתרבות "אני אני אני" ל"אנחנו".

יבגני סובה: בזה, דרך אגב, הצלחנו: הממשלה הזאת זה באמת "אנחנו" ולא "אני".

דסטה גדי יברקן: - - -

יבגני סובה: כולם, כל השרים יכולים להעיד שכיבדו אותם, כיבדו את המשרדים והם עבדו תחת מטרייה אחת.

יבגני סובה: אני מאוד מקווה שגם בחודשים הקרובים הממשלה הזאת תמשיך לתפקד כמו שהיא תפקדה במשך שנה, והמשחקים הפוליטיים והפוליטיקה הקטנה לא יחלחלו לתוך הממשלה הזו.

יבגני סובה: כך גם נעשה, ויש לנו גם מטרה בקמפיין הזה וגם בבחירות להמשיך לשמור על השפיות ולא לתת לאופוזיציה לחזור לשלטון.

יבגני סובה: תודה רבה.

איתן גינזבורג: חבר הכנסת חיים ביטון – אינו נוכח; חבר הכנסת אחמד טיבי – מוותר.

איתן גינזבורג: חברת הכנסת ענבר בזק, בבקשה.

ענבר בזק: כבוד היושב-ראש, כנסת נכבדה, היום זה יומה האחרון של הכנסת העשרים-וארבע ואני רוצה לברך על שהצלחנו להכניס בסופו של דבר את חוק האיזוק האלקטרוני להסכמות, כי זה חוק מאוד מאוד חשוב, שמגן בעיקר על נשים שחוות אלימות מפני בני זוג אלימים, וממש חשוב שהבית הזה הצליח להגיע להסכמות כדי להעביר את החוק הזה בזמן.

ענבר בזק: לצד זה יש לא מעט חוקים שנעצרו, שהחקיקה עליהם נעצרה – חוקים טובים, חוקים למען אזרחי ואזרחיות ישראל, שמאוד צר לי שבשל פיזור הכנסת המוקדם לא יגיעו לכדי מימוש.

ענבר בזק: הרשימה ארוכה, שלוש דקות לא יספיקו למנות את כולם, אז בחרתי כמה חוקים שאני באופן אישי הגשתי וקידמתי.

ענבר בזק: חלקם עברו בקריאה טרומית, חלקם רק הוגשו, והמשותף לכולם הוא שאלה חוקים שקשורים לנשים, להיטיב עם איכות חייהן ועם ביטחונן של נשים.

ענבר בזק: כולם חוקים שכולי תקווה שבכנסת העשרים-וחמש נוכל להמשיך לקדם אותם.

ענבר בזק: החוק הראשון זה תיקון פקודת הרופאים.

ענבר בזק: זה חוק שכבר עבר בקריאה טרומית לפני יותר משמונה חודשים ולצערי נתקע במשרד הבריאות; חוק שמטרתו להגן על מטופלים ומטופלות מפני רופאים שפגעו מינית, נחשדים בפגיעה מינית.

ענבר בזק: החוק הזה, כאמור, נמצא במשרד הבריאות בתהליכים.

ענבר בזק: אני מאוד מקווה שמשרד הבריאות ימצא לנכון להמשיך לקדם אותו ונסיים את החקיקה בכנסת הבאה.

ענבר בזק: החוק השני, שעדיין לא הגיע לקריאה טרומית, הוא חוק שהגשתי שעוסק בקציבת הזמנים של בתי הדין הרבניים כדי שייתנו פסיקה תוך 90 יום לכל היותר, כדי למנוע מנשים עגונות עיוות דין.

ענבר בזק: יש היום מצב פשוט הזוי, נשים מחכות שנים רבות לגט ולא יכולות להינשא, לא יכולות ללדת ילדים.

ענבר בזק: פגשתי אפילו אישה שמחכה 33 שנים לגט ובתי הדין הרבניים לא יודעים לתת לה מענה.

ענבר בזק: החוק הזה אמור לפתור את המצבים האלה.

ענבר בזק: חוק נוסף, ממש החוק האחרון שהגשתי, חודש לפני שהכנסת התפזרה, הוא חוק דמי לידה שקטה לאבות.

ענבר בזק: החוק הזה מדבר על מצבים שבהם נולד תינוק או תינוקת ללא רוח חיים, ובעצם החוק מקנה אפשרות גם לאבא לקחת חופשת לידה לצד האם כדי לאפשר לשני בני הזוג לקחת חופש ביחד, להתאבל ביחד על הילד שלא נולד.

ענבר בזק: חוק נוסף, שכמעט הצלחנו להכניס אותו להסכמות, אולי עוד נצליח – אני קוראת פה למי מחברי האופוזיציה שנמצא – אנחנו מנסים בכל זאת להשחיל אותו, הוא חוק מאוד חשוב, תיקון חוק הבחירות המקומיות.

ענבר בזק: זה חוק שמעודד נשים לרוץ לראשות עיר או מועצה מקומית במטרה להגדיל ייצוג נשים ברשויות מקומיות.

ענבר בזק: החשיבות של החוק הזה והסיבה שאנחנו כל כך מתעקשות עליו, חברת הכנסת נירה שפק ואני, שהוא ייכנס להסכמות – יש בחירות מוניציפליות באוקטובר 2023.

ענבר בזק: אם לא נצליח להעביר את החוק הזה בקריאה ראשונה עוד בכנסת הזו בתוך חבילת ההסכמות, המשמעות היא שככל הנראה לא נספיק לבחירות הקרובות ונצטרך לחכות חמש שנים.

ענבר בזק: תודה רבה.

ענבר בזק: פגרת בחירות נעימה לכולם.

איתן גינזבורג: תודה רבה לחבר הכנסת בזק.

איתן גינזבורג: חברת הכנסת אמילי מואטי, בבקשה.

איתן גינזבורג: בבקשה, גברתי, שלוש דקות לרשותך.

אמילי חיה מואטי: תודה רבה.

אמילי חיה מואטי: אדוני היושב-ראש, כנסת נכבדה, אדוני השר, אני רוצה רק להשיב לחברי חבר הכנסת יבגני סובה מישראל ביתנו על הדברים - - -

יבגני סובה: שכן - - -

אמילי חיה מואטי: שכני למליאה, והלוואי נישאר שכנים גם בקדנציה הבאה, אמר דברים חכמים מאוד על מה שעשינו ועל מה שלא הצלחנו לעשות.

אמילי חיה מואטי: אני רק רוצה לתקן אותך בדבר קטן: לא נכשלנו, זו דרך ארוכה שיכולה להיות מייגעת, אבל עם הנצח, אנחנו, לא מפחד מדרך ארוכה, וחשוב שנזכור את זה.

אמילי חיה מואטי: אבל הדברים שלך פשוט נכנסו לי ללב, באמת כל מילה, אבל השורה התחתונה: לא נכשלנו.

אמילי חיה מואטי: עשינו הכי טוב שאנחנו יכולים, ואנחנו נמשיך לעשות הכי טוב שאנחנו יכולים גם בתנאים בלתי אפשריים.

אמילי חיה מואטי: חברות וחברים, במדינות רבות בעולם נחקקו חוקים שמטרתם הגנה על מתלוננות מפני בני זוגן בנסיבות של אלימות במשפחה על-ידי התקנת אזיק אלקטרוני במקרים שבהם הוצא צו הגנה או הרחקה נגד התוקף.

אמילי חיה מואטי: מדובר ב-GPS המבוסס על הבקרה המשולבת המתמקדת בטובת הקורבן אבל גם שומרת על חוק-יסוד: כבוד האדם וחירותו.

אמילי חיה מואטי: מבחינת החשוד, הוא יכול להמשיך בחייו ובעבודתו ולהישאר במעגל חברתי שאינו עברייני, כך שסיכוייו לקבל טיפול, להשתקם ולחזור לחיים נורמטיביים בלי לסכן את המתלוננת גדלים.

אמילי חיה מואטי: אני מאוד מאמינה בזה.

אמילי חיה מואטי: אני מאמינה שחברה צריכה לטפל בבני אדם אלימים ולשקם אותם.

אמילי חיה מואטי: יותר מזה, אני מאמינה שיצר האדם טוב מנעוריו, וזה הסביבה והקשיים וההישרדות שמקשים את ליבם של בני אדם מסוימים והופכים אותם לאלימים ולקשים לחברה.

אמילי חיה מואטי: מבחינת הקורבן, היא יכולה להמשיך בשגרת חייה בלי שתיאלץ לעבור למקלט לנשים מוכות, שכן השביב שברשותה יכול להתריע בפניה אם החשוב מפר את צו ההרחקה במרחק שייקבע על ידי בית משפט וכך יש ביכולתה להזעיק עזרה בשעת הצורך.

אמילי חיה מואטי: מבחינת המדינה, השהייה במקלטי הגנה למתלוננות תקטן למינימום עד שתתייתר לגמרי.

אמילי חיה מואטי: הניתוק מהסביבה, מהחברות וממקורות הקיום הבסיסיים ביותר – כל זה ייגמר.

אמילי חיה מואטי: הגיע הזמן, חברות וחברים שהמדינה תיקח אחריות ותוודא שאחיותינו לא תהיינה תלויות בחסדי שמיים וברצון טוב אלא תדענה שהמערכות עומדות לצידן.

אמילי חיה מואטי: השליחות שלנו כנבחרי ציבור היא לוודא את זה ולחוקק את זה בחוק.

אמילי חיה מואטי: אני רוצה להודות מעומק ליבי לשר לביטחון פנים עמר בר לב, למנכ"ל משרדו תומר לוטן וליועצת לענייני מגדר יעל סיני ולחברותיי אבתיסאם מראענה, אפרת רייטן וחברת הכנסת נעמה לזימי על המאבק – לא אגזים אם אקרא לו יום-יומי – כדי שנגיע לרגע הזה.

אמילי חיה מואטי: תודה לכן.

אמילי חיה מואטי: אני רוצה להודות ליוראי להב הרצנו, לחברת הכנסת מירב בן ארי, לחברת הכנסת קרן ברק, לחברת הכנסת עאידה תומא סלימאן, לחברת הכנסת מיכל רוזין ולכל החברות שעשו לילות כימים בשביל שהחוק הזה יעבור.

אמילי חיה מואטי: אני מבקשת לקרוא מכאן לכנסת הבאה, לממשלה הבאה, לכשתקום, לשים את החוק הזה בראש סדר העדיפויות.

אמילי חיה מואטי: תודה רבה, אדוני היושב ראש.

אמילי חיה מואטי: תודה רבה, חברים.

איתן גינזבורג: תודה רבה לחברת הכנסת אמילי מואטי.

איתן גינזבורג: חבר הכנסת יצחק פינדרוס – אינו נוכח; חבר הכנסת סמי אבו שחאדה – אינו נוכח; חבר הכנסת משה גפני – אינו נוכח.

איתן גינזבורג: חבר הכנסת שמחה רוטמן, בבקשה.

איתן גינזבורג: בבקשה, אדוני, שלוש דקות לרשותך.

שמחה רוטמן: אדוני היושב-ראש, כנסת נכבדה, חבריי חברי הכנסת, אני רציתי לעלות ולדבר עד כמה החוק הזה חשוב, וגם חשוב שיוכנסו בו הרבה מאוד שינויים והתייחסויות שיחילו אותו על אוכלוסיות רחבות בהרבה.

שמחה רוטמן: יש אנשים שמאיימים לפגוע באנשים שאינם מבני משפחתם.

שמחה רוטמן: לא רק סוגיית אלימות במשפחה נמצאת כאן, כי אני קיבלתי פנייה מאנשים שאוימו במסגרת צו למניעת הטרדה מאיימת או כל מיני כלים אחרים וחוששים לחייהם.

שמחה רוטמן: חוששים לחייהם.

שמחה רוטמן: האדם שפגע בהם, גם אם הוא ישב בכלא למשך זמן מסוים, הוא משתחרר ואז הוא עדיין מהווה איום, אבל אין מי שישמור עליהם ואין מי שיגן עליהם.

שמחה רוטמן: צריך להסתכל על סוגית המאוימים בצורה הוליסטית – לא לייחד אוכלוסיות מסוימות, לא לכוון את האש לאוכלוסיות ספציפיות, אבל חייבים לראות איך נותנים מענה לאנשים שחוששים לשלומם מפני אנשים המאיימים עליהם.

שמחה רוטמן: סוגיה בתוך המשפחה, האלימות במשפחה, פוגעת – כזאת וכזאת תאכל החרב: יש גם בין ילדים להורים, בין הורים לילדים, בין גברים לנשים, בין נשים לגברים.

שמחה רוטמן: האלימות מסכנת את כולם.

מירב בן ארי: אין סימטריה, אוקיי?

מירב בן ארי: אין סימטריה.

שמחה רוטמן: יש סימטריה.

שמחה רוטמן: יש סימטריה.

שמחה רוטמן: יש.

מירב בן ארי: אין, וזה חמור שאתה אומר את זה.

שמחה רוטמן: יש, יש סימטריה.

מירב בן ארי: כי מי שנרצחות הן נשים ומי שהולכות למקלטים הן נשים.

שמחה רוטמן: לא נכון.

מירב בן ארי: מי שהחיים שלהן נהרסים הן נשים.

שמחה רוטמן: לא נכון.

מירב בן ארי: אל תגיד לי לא נכון.

שמחה רוטמן: לא נכון.

אמילי חיה מואטי: מה לא נכון?

אמילי חיה מואטי: מה לא נכון?

אמילי חיה מואטי: תגיד, אתה היית במקלט לנשים מוכות - - -

מירב בן ארי: אל תגיד לי.

מירב בן ארי: זה בלבול מוח.

מירב בן ארי: באמת, זה הזיה מטורללת.

מירב בן ארי: אתה מדבר בשקט ואני יושבת שם - -

שמחה רוטמן: תכירי את הנתונים.

שמחה רוטמן: תכירי את הנתונים.

מירב בן ארי: - - ואני אומרת: אף אחד לא שומע?

איתן גינזבורג: חברת הכנסת בן ארי, חברת הכנסת בן ארי - -\.

מירב בן ארי: מה זה הטרלול הפרוגרסיבי - - - מה זה?

מירב בן ארי: מה זה?

איתן גינזבורג: - - שבי, בבקשה.

שמחה רוטמן: האמת היא, מירב, אני מתפלא - - -

מירב בן ארי: מה זה?

מירב בן ארי: מה איתך?

מירב בן ארי: אני יושבת שומעת ואני בהלם.

נעמה לזימי: - - -

איתן גינזבורג: חברת הכנסת בן ארי, שבי, בבקשה.

איתן גינזבורג: חברת הכנסת לזימי, לשבת במקום, בבקשה.

נעמה לזימי: - - -

איתן גינזבורג: חברת הכנסת לזימי, לשבת במקום, בבקשה.

מירב בן ארי: מה זה הדבר הזה?

מירב בן ארי: זאת כנסת.

איתן גינזבורג: חברת הכנסת בן ארי, זאת כנסת, וזכותו לומר את מה שהוא רוצה, ואת לא תצנזרי אותו, ואת תאפשרי לו לומר את מה שהוא רוצה גם אם דעתו שונה משלך.

מירב בן ארי: מה זה הדבר הזה?

איתן גינזבורג: אני מבקש לא להפריע.

איתן גינזבורג: זכותו לומר את מה שהוא רוצה, ואתם תהיו סבלניים, ואתם תקשיבו למה שהוא רוצה להגיד, ואם את לא רוצה להקשיב למה שהוא רוצה להגיד את רשאית לצאת, אבל זכותו לומר את כל מה שהוא רוצה להגיד גם - - -

מירב בן ארי: אפשר לקרוא קריאות ביניים.

איתן גינזבורג: קריאת ביניים כן, לא להפריע.

מירב בן ארי: זה מדהים אותי.

מירב בן ארי: יש נשים, יש ילדים - - -

איתן גינזבורג: אבל זכותו - - -

נעמה לזימי: - - -

איתן גינזבורג: חברת הכנסת, אני לא מבין מה קרה פה עכשיו.

נעמה לזימי: מה קרה?

איתן גינזבורג: אני רוצה להגיד לך, חברת הכנסת בן ארי, שהרגע היית פה ודיברת על הדרך של שיתוף פעולה ועל האופן שבו אפשר להקשיב.

מירב בן ארי: מה זה להקשיב?

איתן גינזבורג: אפשר לשמוע גם דברים שלא נעימים לאוזן.

מירב בן ארי: מה זה להקשיב?

מירב בן ארי: רצחו 20 ומשהו גברים?

מירב בן ארי: אני לא מבינה את זה.

איתן גינזבורג: חברת הכנסת בן ארי, את תיתני לו לומר - - -

מירב בן ארי: למה?

מירב בן ארי: יש מקרה כמו שירה איסקוב לגבר?

איתן גינזבורג: את רוצה לתת לו להגיד את מה שהוא רוצה?

מירב בן ארי: לא, זה מטורלל.

אמילי חיה מואטי: יש גברים מוכים?

איתן גינזבורג: חברת הכנסת מואטי, את רוצה שאני - - - כל מה שאת רק חושבת?

מירב בן ארי: זה מטורף.

איתן גינזבורג: זכותו לומר את מה שהוא רוצה.

איתן גינזבורג: אני איאבק על זה שהוא ישמיע את מה שהוא רוצה בלי שתפריעו לו.

אמילי חיה מואטי: איתן, אבל זה לא החוק.

איתן גינזבורג: בלי שתפריעו לו.

איתן גינזבורג: די, מספיק.

נעמה לזימי: - - - הדברים מקוממים, אין קשר לזה.

איתן גינזבורג: מספיק, מספיק.

מירב בן ארי: למה לוקחים גברים - - -

איתן גינזבורג: מספיק, בן ארי.

אמילי חיה מואטי: מכים נשים, גברים אונסים נשים.

אמילי חיה מואטי: אין ההפך.

אמילי חיה מואטי: אין ההפך.

מירב בן ארי: די כבר - - -

אמילי חיה מואטי: הקורבנות הן - - - אין ההפך.

איתן גינזבורג: חברת הכנסת אמילי מואטי, אני מבקש ממך.

מירב בן ארי: לא, זה מדהים אותי.

מירב בן ארי: אתה מדבר - - -

איתן גינזבורג: חברת הכנסת מירב בן ארי, אני קורא אותך לסדר פעם ראשונה.

מירב בן ארי: ואללה, אתה יודע מה, אני הולכת.

איתן גינזבורג: טוב.

מירב בן ארי: מה זה הדבר הזה?

איתן גינזבורג: די.

איתן גינזבורג: אם את הולכת, אז לא בהפרעה.

מירב בן ארי: תקשיבו, תקשיבו לו.

איתן גינזבורג: חברת הכנסת בן ארי, די, די.

שמחה רוטמן: אני חייב לומר - - -

איתן גינזבורג: תהיו מספיק סבלניים לומר דברים, לשמוע דברים שאתם לא מסכימים איתם.

נעמה לזימי: - - - הבן אדם מכחיש - - -

איתן גינזבורג: תגידי, כל מה שאת אומרת מסכימים איתו בבית הזה?

איתן גינזבורג: עם כל מה שאת אומרת?

איתן גינזבורג: עם כל מה שאת אומרת?

נעמה לזימי: מה הקשר?

נעמה לזימי: מה הקשר?

איתן גינזבורג: הקשר הוא שהוא עכשיו בזמן דיבור, והוא יאמר את דבריו בלי שתפריעו.

איתן גינזבורג: קצת סבלנות.

איתן גינזבורג: קצת סבלנות.

שמחה רוטמן: אפשר להיכנס ולדבר על סטטיסטיקות ועל אלימות במשפחה, וגם, אגב, לצערי, ברוך השם, מעט - - -

איתן גינזבורג: החזרתי לך את הדקות - - -

שמחה רוטמן: תודה.

שמחה רוטמן: אני גם מאחל שהמספרים של הנרצחים במשפחה ולא במשפחה ירדו לאפס, וכל אדם שמת וכל גבר או אישה שמתים זה עולם ומלואו.

שמחה רוטמן: אבל גם רצח – ברוך השם, המדגם בישראל הוא כל כך קטן שקשה לגזור ממנו נתונים, אבל גם רצח במשפחה, גם רצח של ילדים על ידי הוריהם, לצערי, זה דבר שקורה, גם רצח של גברים וגם רצח של נשים.

שמחה רוטמן: מי שזה מרגיז אותו שיבדוק את הסטטיסטיקות במדינות שבהן הנתונים הם קצת יותר משמעותיים.

שמחה רוטמן: אצלנו, ברוך השם, בוודאי בחברה היהודית, המספרים קטנים מאוד.

שמחה רוטמן: גם בחברה הערבית שהמספרים בה גבוהים יותר, עדיין יחסית למה שקורה בעולם הם מספרים נמוכים, וצריך לדאוג שהם יהיו עוד נמוכים בהרבה, ואין על זה מחלוקת.

שמחה רוטמן: חבל שהרצון לייצר פה איזה מאבק, כאילו יש מי שתומך באלימות ומי שמתנגד לאלימות – אני חושב שהשיח שהתנהל פה עכשיו בדקות האחרונות, אני חושב שהשיח הזה הוא שגרם להצעת החוק הזאת, שכשקוראים אותה וכשדיברה איתי עליה חברתי מיכל רוזין, אמרתי: זאת הצעת חוק שאני לא רואה שום סיבה להתנגד לה.

שמחה רוטמן: אבל בשנייה שאנשים רוצים לייצר אותה כמאבק: גברים נגד נשים, רק גברים, רק נשים – לא, מי שאלים – צריך לשמור מפני אלימות.

שמחה רוטמן: יש גם הרבה אלימות שלא נגמרת ברצח, ברוך השם, וגם ממנה צריך להגן.

איתן גינזבורג: נא לסיים.

שמחה רוטמן: ומי שמייצר את המלחמה הזאת, לו אינני שותף, אבל אנחנו – אני מאוד מאוד מקווה שבמסגרת הליכי החקיקה, כפי שהגענו הרבה מאוד פעמים בהסכמה, נגיע לניסוחי החוק והתאמת החוק למציאות כדי שכולנו נהיה מוגנים מאלימות בכל מקום שהוא.

שמחה רוטמן: תודה רבה, אדוני היושב-ראש.

איתן גינזבורג: תודה רבה, חבר הכנסת רוטמן.

איתן גינזבורג: חברת הכנסת סטרוק בבקשה, אחרונת הדוברים, ואז יסכם השר עמר בר לב.

איתן גינזבורג: חברת הכנסת ברק, חברת הכנסת ברק.

אורית סטרוק: אדוני היושב-ראש, קודם כול, תודה רבה שאפשרת לי להירשם לזכות דיבור.

אורית סטרוק: תודה לך.

אורית סטרוק: חבריי חברי הכנסת - -

איתן גינזבורג: קרן, בחוץ, זה מפריע.

אורית סטרוק: תראו, אני רוצה לדבר על אירוע שמציק לי ומטריד אותי כבר קרוב לשבועיים, אירוע קשה ואלים שבמהלכו הותקפה קבוצת נערים צעירים על ידי פורעים ערבים ליד הגדר של אריאל.

אורית סטרוק: אין מחלוקת על כך שהם הותקפו באלות - - -

מוסי רז: יש מחלוקת.

עאידה תומא סלימאן: - - -

אורית סטרוק: לא, אז מוסי, אין מחלוקת על כך שהם הותקפו באלות ובגרזינים - -

קריאה: - - -

איתן גינזבורג: חברי הכנסת, תנו לה לדבר.

אורית סטרוק: אתה יודע, מוסי, למה אין מחלוקת?

אורית סטרוק: כי יש סרטונים שהערבים הפורעים בעצמם צילמו, ורואים אותם עם אלות וגרזינים.

מוסי רז: יש בן אדם בקבר - - -

אורית סטרוק: לא, רק שנייה, אבל זה ברור שהם הותקפו.

אורית סטרוק: גם ברור לכול, מוסי, שאחד הפורעים האלה מצא את מותו ומישהו הרג אותו, זה נכון, אבל זה נכון שמי שהרג אותו לא יצא מאריאל החוצה כדי לרצוח מישהו.

אורית סטרוק: הוא לא הלך לבצע פיגוע; הוא הלך עם חבורת ילדים לסייר, הם הותקפו והוא פעל מתוך הגנה עצמית.

אוסאמה סעדי: - - -

מוסי רז: - - -

אורית סטרוק: אני שואלת אותך, מוסי – דרך אגב, אני חושבת שהאירוע צריך להיחקר, שלא נתבלבל.

אורית סטרוק: בוודאי שהאירוע צריך להיחקר אם אדם מצא את מותו.

אורית סטרוק: האירוע צריך להיחקר.

אורית סטרוק: השאלה היא איך ובאיזה אמצעים.

אורית סטרוק: תאר לעצמך, מוסי, שהבן שלי, שנסע עם הילדים הקטנים שלו בחווארה לפני קצת יותר מחודש וכמעט נרצח שם על הכביש – השבת הם היו אצלנו והם עדיין פצועים ועדיין סובלים – תאר לעצמך שהוא לא היה מאבד את ההכרה כתוצאה מהאבן שפגעה בו - -

אחמד טיבי: - - -

אורית סטרוק: - - והוא היה נניח יורה ופוגע במישהו כי הוא הותקף, או בטעות הרכב, כשסטה מהכביש, היה פוגע במישהו והורג אותו.

אורית סטרוק: האם אתה מתאר לעצמך - -

מוסי רז: חברת הכנסת סטרוק, הוא היה יורד מהרכב - - -

אורית סטרוק: - - שבסיטואציה כזאת - - -

מוסי רז: - - -

אורית סטרוק: האם אתה מתאר לעצמך שבסיטואציה כזאת שאדם פועל כשהוא מותקף – האם אתה מתאר לעצמך שבסיטואציה כזאת הוא ייחקר במרתפי השב"כ?

אורית סטרוק: אני שואלת על זה, כי לחקור ודאי צריך, בשביל זה יש משטרה, אבל להיחקר במרתפי השב"כ כשבמק

אורית סטרוק: ביל אף אחד מהפורעים הערבים לא נעצר, אף אחד - - -

קריאות: - - -

אורית סטרוק: - - - ואני רוצה להגיד מי הם הפורעים האלה.

אורית סטרוק: הפורעים האלה - - -

קריאות: - - -

אורית סטרוק: אדוני, אני לא יכולה לדבר.

איתן גינזבורג: טוב, חברי הכנסת, לא, לא.

איתן גינזבורג: אני ביקשתי קודם לאפשר לחברת הכנסת בלי הפרעות.

איתן גינזבורג: קריאת ביניים מקובלת, לא הפרעה לאורך הדיבור.

אורית סטרוק: אני רוצה להגיד מה שפורסם היום באתר "הקול היהודי" על זהותם של הפורעים האלה: ההרוג עצמו היה מנוע כניסה לישראל כי הוא פעיל חמאס.

אורית סטרוק: קרובי המשפחה שלו שהיו שם בשטח, אחד מהם מחבל משוחרר שישב עשרה חודשים על הסתה לטרור בישראל ועוד שישה מעצרים ברשות הפלסטינית על פעילות חמאס.

קריאות: - - -

אורית סטרוק: עוד אחד הוא מנהיג החמאס בסלפית, עצור מינהלי בישראל 15 שנים.

איתן גינזבורג: תודה.

אורית סטרוק: אלה האנשים.

אורית סטרוק: מי מוכן להסביר לי למה הם עוד לא נעצרו ועוד לא נחקרו באזהרה ורק היהודי שפעל להגנה עצמית נחקר - - -

מוסי רז: הם נעצרו ונחקרו - - -

איתן גינזבורג: חברת הכנסת סטרוק, אני מניח שאת ההסבר הזה תקבלי כשתרדי מהבמה.

איתן גינזבורג: תודה רבה.

אורית סטרוק: תודה רבה.

איתן גינזבורג: תודה רבה על הדברים.

איתן גינזבורג: יסכם השר לביטחון הפנים עמר בר לב, בבקשה.

עמר בר-לב: אדוני היושב-ראש, חבריי וחברותיי חברות הכנסת, לא הרבה פעמים בשנים שלי בכנסת נוכחתי בתופעה כל כך רחבה, שכל כך הרבה הצעות חוק פרטיות מוצמדות להצעת חוק ממשלתית, ולא רק זאת – חלקן הוגשו על ידי כמה מחברות הכנסת גם בכנסות קודמות.

עמר בר-לב: כבר ב-2017, אם אינני טועה, חברת הכנסת עאידה תומא סלימאן הגישה את הצעת החוק הזאת, ובכנסות קודמות הצעת החוק אפילו עברה בקריאה טרומית.

עמר בר-לב: אז אם כך, אם כל כך הרבה הצעות חוק פרטיות, כל כך הרבה כנסות ניסו להעביר את זה, נשאלת השאלה מדוע חוק כל כך חשוב, כל כך נחוץ, היה תקוע כל כך הרבה שנים – שש שנים – ולא עבר, מה קרה עתה, היום, שנצליח סוף-סוף להעביר את החוק הזה בקריאה ראשונה?

עמר בר-לב: מדוע זה לא קרה קודם?

עמר בר-לב: זו לא הפעם הראשונה שממשלות וקואליציות קודמות דיברו ודיברו, אבל מה?

עמר בר-לב: לא עשו.

עמר בר-לב: ואנחנו פחות מדברים, בעיקר אני, אבל עושים.

עמר בר-לב: ולהיות כן, גם בקרב הגופים הכפופים למשרד לביטחון הפנים – המשטרה והשב"ס – היו חילוקי דעות לגבי החוק הזה:

עמר בר-לב: על מי מהגופים לקחת אחריות על המימוש שלו – האם על שירות בתי הסוהר, שתפקידיו בין היתר שיקום אסירים אלימים ופיקוח לאחר שחרורם, או על משטרת ישראל, שתפקידה להגן על נשים מאוימות?

עמר בר-לב: והאמת היא שכל אחד מהגופים האלה צדק מנקודת מבטו, אבל זה לא יכול להיות תירוץ – זה לא יכול להיות תירוץ למשרד לביטחון הפנים לדשדש ולמנוע חקיקת חוק כל כך חשוב, ערכי ומוסרי, דשדוש שמנע את חקיקתו בשש השנים האחרונות בממשלות האחרונות וכמעט כמעט נמנעה הגעתו היום לקריאה ראשונה בכנסת.

עמר בר-לב: מהרגע שהיה ברור לנו, במשרד לביטחון הפנים, לצוותים של מנכ"ל המשרד תומר לוטן ושלי, שזו משימה שעלינו לבצע, החלטנו שהמשרד ייקח על עצמו, על אחריותו, את הקמת מרכז השליטה והפיקוח.

עמר בר-לב: מאותו הרגע ארבעה צוותי עבודה יצאו לדרך והחלו לבנות במקביל את המודל המדויק והמקצועי ביותר שיכול לתת מענה לנשים מאוימות.

עמר בר-לב: העבודה נעשתה בשיתוף פעולה צמוד עם משרד המשפטים ומשרד הרווחה, בחרדת קודש ובידיעה שמדובר לא פחות מאשר במשימה לאומית.

עמר בר-לב: הצבנו לעצמנו מטרה – שהחוק הזה יגיע לכנסת ויעבור – והינה, זה הגיע היום ויעבור.

עמר בר-לב: חוק הפיקוח הטכנולוגי, שנועד בעיקרו להגן על חייהן של נשים מאוימות מפני גברים אלימים, יעניק לגורמי האכיפה אפשרות לעקוב ולוודא שגבר אלים או כל גורם אלים אחר שמאיים על המשפחה לא יפר את צו ההרחקה שהוטל עליו, ואם הוא ינסה להגיע לקרבת האישה ולפגוע בה, אנחנו נמנע זאת.

עמר בר-לב: החוק החשוב כל כך, שפשוט יציל את חייהן של הרבה מאוד נשים מאוימות, מוכיח שוב שלא פעם זו לא רק שאלה של רצון כי אם שאלה של יצירתיות ויכולת ביצוע, וכשרוצים וכשיש יכולת ביצוע לעשות שינוי ממשי – אפשר לעשות.

עמר בר-לב: אין לי מילה אחרת לתאר את הרגע הזה, שהוא באמת מרגש עבורי, ואני בטוח שהוא מרגש גם עבור כל מי שנמצאים ונמצאות כאן.

איתן גינזבורג: לא רק את הכנסת, אדוני, את כל הארץ, בכל תחנות המשטרה, בכל בתי הסוהר, בכל מקום שבו רק יש טביעת אצבע של משטרה, שם הייתה חברת הכנסת בן ארי.

עמר בר-לב: בהחלט.

עמר בר-לב: ראויים לתודה מיוחדת גורמי המקצוע מהמשרד שלי – מנכ"ל המשרד תומר לוטן, המשנה למנכ"ל אליעזר רוזנבאום, כנרת מנגן-אלמליח, עו"ד אפרת ליפשיץ-פרקש, כולם וכולן מהמשרד לביטחון פנים, וכמובן סגן השר יואב סגלוביץ'.

משה ארבל: הילה צור - - -

עמר בר-לב: עוד מילה על היועצות בלשכה שלי – יעל סיני, נגה ספרא, אורית טייה והילה צור, שהשקיעו ממש המון, יזע ודמעות, כדי שהחוק הכל-כך חשוב הזה יעבור ויגיע היום לקריאה ראשונה.

עמר בר-לב: הן ליוו אותנו בכל צעד ושעל בעבודה על החוק החשוב הזה, הן, וזעקתן של נשים שפנו אלינו בתחינה שהחוק הזה יעבור פן יבולע להן, והיום אנחנו עושים צעד מהותי כדי להגן על חייהן.

עמר בר-לב: עכשיו אני פונה אליכם, חברותיי חברות הכנסת וחבריי חברי הכנסת, וקורא לכם להעביר את החוק הזה בקריאה ראשונה, ובהמשך – גם בקריאה שנייה ושלישית, אם לא בכנסת הזאת, בכנסת הבאה.

עמר בר-לב: תודה רבה ובהצלחה.

איתן גינזבורג: תודה לשר לביטחון הפנים עמר בר לב.

איתן גינזבורג: ושוב תודה גם על עשייתך לאורך כל השנה האחרונה.

איתן גינזבורג: חברי הכנסת, אנחנו עוברים להצבעה.

איתן גינזבורג: ראשית נצביע על הצעת החוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), הצעת החוק הממשלתית.

איתן גינזבורג: אנא תפסו את מקומותיכם.

איתן גינזבורג: מי בעד?

איתן גינזבורג: מי נגד?

איתן גינזבורג: הצבעה.

איתן גינזבורג: בעד ההצעה להעביר את הצעת החוק לוועדה – 18

איתן גינזבורג: נמנעים – אין

איתן גינזבורג: בעד – 18, אין מתנגדים, אין נמנעים.

איתן גינזבורג: אני קובע כי הצעת החוק התקבלה ותעבור לוועדה לביטחון הפנים.

יבגני סובה: אני לחצתי - - -

איתן גינזבורג: לא ראיתי את זה.

איתן גינזבורג: אנחנו נוסיף את שמו של יבגני סובה לפרוטוקול, אך ההצבעה לא השתנתה.

איתן גינזבורג: נעבור להצבעה על הצעת חוק באותו שם של חבר הכנסת יוראי להב הרצנו, שמספרה 34/24.

איתן גינזבורג: חברי הכנסת, מי בעד?

איתן גינזבורג: מי נגד?

איתן גינזבורג: הצבעה.

איתן גינזבורג: בעד ההצעה להעביר את הצעת החוק לוועדה – 19

איתן גינזבורג: נמנעים – אין

איתן גינזבורג: בעד – 19, אין מתנגדים ואין נמנעים.

איתן גינזבורג: אני קובע כי הצעת החוק התקבלה ותועבר להמשך דיון בוועדה לביטחון הפנים של הכנסת.

איתן גינזבורג: אנחנו עוברים להצבעה על הצעת חוק באותו שם של חברת הכנסת קרן ברק, שמספרה 300/24.

איתן גינזבורג: מי בעד?

איתן גינזבורג: מי נגד?

איתן גינזבורג: נא להצביע.

איתן גינזבורג: בעד ההצעה להעביר את הצעת החוק לוועדה – 21

איתן גינזבורג: נמנעים – אין ההצעה להעביר את הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), התשפ"ב–2022, לוועדת ביטחון הפנים נתקבלה.

איתן גינזבורג: בעד – 21, אין מתנגדים, אין נמנעים.

איתן גינזבורג: אני קובע כי הצעת החוק התקבלה ותחזור לדיון בוועדה לביטחון הפנים של הכנסת.

איתן גינזבורג: אנחנו עוברים להצבעה על הצעת חוק באותו שם של חברת הכנסת עאידה תומא סלימאן, שמספרה 895/24.

איתן גינזבורג: מי בעד?

איתן גינזבורג: מי נגד?

איתן גינזבורג: נא להצביע.

איתן גינזבורג: בעד ההצעה להעביר את הצעת החוק לוועדה – 22

איתן גינזבורג: נמנעים – אין ההצעה להעביר את הצעת חוק למניעת אלימות במשפחה (פיקוח טכנולוגי להבטחת קיומו של צו הגנה, והערכת מסוכנות – הוראת שעה), התשפ"ב–2022, לוועדת ביטחון הפנים נתקבלה.

איתן גינזבורג: בעד – 22, אין מתנגדים, אין נמנעים.

איתן גינזבורג: אני קובע כי הצעת החוק התקבלה בקריאה ראשונה ותעבור להמשך דיון בוועדה לביטחון הפנים.

איתן גינזבורג: אנחנו עוברים להצבעה על הצעת חוק באותו שם של חברת הכנסת מיכל רוזין, שמספרה 2336/24.

איתן גינזבורג: מי בעד?

איתן גינזבורג: מי נגד?

איתן גינזבורג: נא להצביע.

איתן גינזבורג: בעד ההצעה להעביר את הצעת החוק לוועדה – 22

איתן גינזבורג: נמנעים – אין

איתן גינזבורג: בעד – 22, אין מתנגדים, אין נמנעים.

איתן גינזבורג: אני קובע כי הצעת החוק התקבלה ותועבר להמשך דיון בוועדה לביטחון הפנים.

איתן גינזבורג: נעבור להצבעה על הצעת חוק באותו שם של חברת הכנסת נעמה לזימי וקבוצת חברי הכנסת, שמספרה 2412/24.

איתן גינזבורג: מי בעד?

איתן גינזבורג: מי נגד?

איתן גינזבורג: נא להצביע.

מירב בן ארי: זו ההצבעה האחרונה?

מירב בן ארי: כל הכבוד לך, איתן.

איתן גינזבורג: תודה לך.

מירב בן ארי: השתלטת על זה.

איתן גינזבורג: בקושי רב.

איתן גינזבורג: בעד ההצעה להעביר את הצעת החוק לוועדה – 22

איתן גינזבורג: נמנעים – אין

איתן גינזבורג: בעד – 22, אין מתנגדים, אין נמנעים.

איתן גינזבורג: אני קובע כי הצעת החוק התקבלה ותחזור להמשך דיון בוועדה לביטחון הפנים של הכנסת.

איתן גינזבורג: ברכות לכל חברי הכנסת ובהצלחה בהמשך.

איתן גינזבורג: [רשומות (הצעות חוק, חוב' כ/938).

איתן גינזבורג: ]

איתן גינזבורג: אנחנו עוברים לנושא הבא על סדר-היום – הצעת חוק לתיקון פקודת המשטרה (מס' 38) (תיעוד חזותי של השימוש במכת"זית), של חברי הכנסת מקלב, לסקי, סעדי וקבוצת חברי הכנסת.

איתן גינזבורג: אני מזמין את חבר הכנסת אורי מקלב להציג את הצעת החוק.

איתן גינזבורג: בבקשה, אדוני.

איתן גינזבורג: חברות הכנסת, אתן טועות.

איתן גינזבורג: חברות הכנסת - - -

משה ארבל: אדוני היושב-ראש, אני מבקש, יש להן פריימריז - - -

איתן גינזבורג: אל תפריע לי.

איתן גינזבורג: חברות הכנסת, מירב בן ארי, אתן טועות.

איתן גינזבורג: אתן צריכות להסתכל לשם, שם המצלמות.

איתן גינזבורג: תסתכלו למצלמות.

משה ארבל: - - -

איתן גינזבורג: ככה זה הפריימריז, אדוני.

איתן גינזבורג: לא לכיוון - - -

קריאה: - - -

איתן גינזבורג: גם למשה ארבל יש פריימריז במועצת חכמי התורה.

איתן גינזבורג: לא פשוט שם הדבר.

איתן גינזבורג: לי יש.

קרן ברק: למה אתה מזלזל במשה ארבל?

איתן גינזבורג: אני לא מזלזל.

אורי מקלב: תודה רבה, אדוני היושב-ראש.

אורי מקלב: מכובדי השר לביטחון הפנים, חבריי חברי הכנסת, אני מתכבד להציג בפניכם הצעת חוק לתיקון פקודת המשטרה (תיעוד חזותי של השימוש בכמת"זית), שכשמפעילים מכת"זית לפיזור הפגנה ודברים דומים כאלה, יהיו חייבים לתעד את הפעלת המכת"זית.

אורי מקלב: הצעת החוק הזאת היא של שורת חברי כנסת, אולי 20 חברי כנסת, מכל סיעות הבית, וגם צירפו לזה עוד הצעות חוק של חבר הכנסת סעדי וחברת הכנסת לסקי.

אורי מקלב: זכה החוק הזה, אדוני השר ואדוני היושב-ראש, להיות המסיים של החוקים הפרטיים בכנסת העשרים-וארבע, ודאי ודאי עד תאריך פיזור הכנסת.

אורי מקלב: אני רוצה להגיד שזה בוודאי מעמד מיוחד לסגור את החקיקה הפרטית בקריאה ראשונה.

אורי מקלב: אני רוצה לציין שאומנם אומרים "אחרון אחרון חביב", והוא באמת חביב על כל חלקי הבית – כמובן גם על השר לביטחון הפנים, שתמך בחוק הזה ואפילו דחף אותו – אבל לא על כולם.

אורי מקלב: כנראה שלא על כולם הוא היה, ואני שמח שאנחנו נמצאים היום במצב שיש לנו הסכמות.

אורי מקלב: בתחילת דבריי, גם בגלל הכבוד וגם בגלל שלא תצא תקלה על ידי, שאולי אני לא אעשה את זה בסוף מפאת קוצר הזמן, אני מבקש להודות לשר לביטחון הפנים עמר בר לב, להילה יועצת השר, לסגן השר, לשר המשפטים גדעון סער ולוועדת השרים לענייני חקיקה.

אורי מקלב: ליושבת-ראש ועדת ביטחון הפנים – אני לא רואה אותה כאן – תודה מיוחדת לחברת הכנסת מירב בן ארי.

אורי מקלב: תודה רבה לייעוץ המשפטי של הוועדה, עו"ד מירי פרנקל-שור ויד ימינה אילת.

אורי מקלב: אני אומר לכם ככה, במאמר מוסגר, ביום שישי בצהריים עדיין הן פעלו ועבדו כדי שהחוק הזה יפעל.

אורי מקלב: וכמובן לכל המזכירות ולכל הנסחים ולכל מי שהיה קשור לזה, זה לא דבר של מה בכך.

אורי מקלב: אני יודע להודות ואני יודע להכיר.

אורי מקלב: וגם לאנשי לשכתי, בראשותו של היועץ לענייני חקיקה עו"ד יהודה גוטמן, שכבר עכשיו הוא נמצא בתהליך – הוא עובר להיות היועץ של מנכ"ל בתי הדין, חבר הכנסת לשעבר הרב אלי בן דהן – וכמובן למנדלוביץ' ולוורצמן מלשכתי.

אורי מקלב: אבל הצעת החוק במהותה היא שהפעלת מכת"זית בהפגנות תהיה תלויה בצילום ותיעוד.

אורי מקלב: וכל זאת למה?

אורי מקלב: אנחנו יודעים שהמכת"זית, מצד אחד יש בה גם יתרונות.

אורי מקלב: בכל אופן, היא כלי יותר רך מאלות או ממגע גופני של יס"מ או של שוטרים, אבל מצד שני הכלי הזה הוא גם כלי שפגיעתו רחבה והשחתתו גדולה.

אורי מקלב: כשהוא נכנס לדירות מגורים או לעסקים הוא גורם לנזק אדיר – בלי הבואש, וקל וחומר עם החומר שנקרא בואש, שהוא חומר עם ריח מאוד מאוד גרוע, שנדבק הרבה זמן לסביבה ופגיעתו רעה מאוד.

אורי מקלב: אבל מעבר לזה אנחנו גם עדים לכך שמפעילים מכת"זית לא תמיד לפי הנהלים של המשטרה עצמה, וכשזה קורה באזורים אורבניים או באזורי מגורים במיוחד, כמעט אין מצב – או אני יכול להגיד שאין מצב – שחפים מפשע, שעוברי אורח, לא ייפגעו, וכמובן גם המפגינים, ופגיעה לא מידתית.

אורי מקלב: אין דבר כזה, הפעלה של כלי כזה – שאי-אפשר לדייק בו והוא נעשה בצורה רחבה מאוד, שבנויה למרחק ולא למגע אישי עם השוטרים – זה גורם לפגיעה.

אורי מקלב: ועכשיו אנחנו מבקשים דבר אחד, שהוא בעצם דבר שהוא לא קשה: תיעוד.

אורי מקלב: שוטר – היום אנחנו מחייבים אותו במצלמת גוף, שוטר.

אורי מקלב: אז קל וחומר שרכב של מכת"זית לא רק שלא יקרה שום דבר אלא זה מחייב הפעלת תיעוד וצילום.

אורי מקלב: אנחנו הסכמנו לסייגים ולהגבלות שהמשטרה ביקשה.

אורי מקלב: אני חושב שדווקא התיעוד יכול לגרום – זה לא דווקא כדי לתבוע את המשטרה אלא להיות כגורם הרתעה, ולשימוש נכון, כפי שהמשטרה עצמה רוצה.

אורי מקלב: בזכות זה שיש תיעוד זה יגרום לזה ללכת בדרך הישר, וכמובן שאם מישהו ייפגע, הוא יוכל לתבוע ולבקש פיצוי, כפי שיגיע לו, עם ההוכחה הזאת של התיעוד של המכת"זית.

אורי מקלב: אני גם רוצה לנצל את ההזדמנות הזאת: מה שמעיק עוד על אזרחי מדינת ישראל זה יוקר המחיה ועליית המחירים, שאני חושב שהם גורם מרכזי בכך שהממשלה התפרקה.

אורי מקלב: התרעומת, הבקיעים שזה עשה בקואליציה – המדיניות הכלכלית, עליית המחירים, יוקר המחיה בכל המובנים, הם גורם מרכזי לכך שהממשלה לא החזיקה ובקושי הוציאה את שנתה.

אורי מקלב: וכל זה, למה אני אומר את זה?

אורי מקלב: על רקע הפרסום עכשיו, היום, הפרסום האחרון כשאנחנו כבר מתפזרים.

אורי מקלב: עדיין הגזרות, עדיין ההתנהלות הכלכלית משפיעה ופועלת חזק, ויש עלייה ב-0.5% של הריבית במשק ל-1.25%, ויש לזה משמעות מאוד מאוד דרמטית על הפעילות, על יוקר המחיה, על לוקחי המשכנתאות.

אורי מקלב: תוך כדי משחק אנשים כבר ישלמו אלפי שקלים לשנה יותר ממה שהם שילמו עד עכשיו.

אורי מקלב: יושבת-ראש ועדת ביטחון פנים, אני הזכרתי את שמך בתודה מיוחדת.

מירב בן ארי: תודה.

מירב בן ארי: בהצלחה.

אורי מקלב: תודה.

אורי מקלב: בהצלחה לכולנו.

אורי מקלב: אני מאוד מעריך את ההירתמות שלך להצעת החוק, אני אמרתי את זה בוועדה, ואני אומר את זה גם מעל דוכן הכנסת, ואת המשך שיתוף הפעולה.

אורי מקלב: אני חושב שזה יועיל לאזרחי מדינת ישראל.

מירב בן ארי: תודה.

אורי מקלב: אנחנו עדיין בעליית מחירים.

אורי מקלב: עליית המחירים הזאת משפיעה בכל תחום.

אורי מקלב: אנחנו עדים לכך כל יום, פעם בחשמל ואחרי זה במים ובתחבורה ובבריאות ובסל המחירים וביוקר המחיה ובדיור ובשכירות.

אורי מקלב: מה שאתה לא עושה היום, אתה צריך לשלם באגרות נוספות שנעשו.

אורי מקלב: וזה דבר שמשפיע מאוד ומעיק מאוד.

אורי מקלב: אין לי ספק שמרכז הבחירות, גם אחרי פיזור הכנסת, יעמוד על יוקר המחיה – מה שיכול להשפיע, והסקרים יוכיחו את זה.

אורי מקלב: מי שייפגש עם אנשים במפגשי בחירות, אנחנו כחברי כנסת – בסופו של דבר אנשים לא ידברו על הדברים, ידברו על זה, ידברו על יוקר המחיה.

אורי מקלב: את זה אנשים מבינים, את זה אנשים חשים ואת זה אנשים מרגישים.

אורי מקלב: וחבל באמת שממשלה שבתחילת דרכה דיברה – ואני רוצה לחשוב שבאמת זה היה במחשבה טהורה – על הוזלת מחירים, להיטיב בנושא הכלכלי, בסוף נופלת בדבר הזה.

אורי מקלב: לי יש סיבה לכך.

אורי מקלב: יש סיבה לכך.

אורי מקלב: שר האוצר, משנתו הייתה מבוססת על כך שהחרדים הם אלה שאשמים בזה שאזרחי מדינת ישראל – אלה הדברים שהוא אמר, אלה דברים שהוא מצא לנכון להגיד, כשהוא פרס את משנתו הכלכלית: אנחנו נפסיק עם התקציבים לחרדים, אלה שגורמים לכם לארנק יותר יקר.

אורי מקלב: אי-אפשר להגיד את זה יותר, הציבור לא יקבל את זה.

אורי מקלב: ואני רוצה בהזדמנות הזאת להגיד: אנחנו עכשיו הולכים לתקופת בחירות; אין ספק שכל מפלגה תצטרך להגיע להישגיה, על המדיניות שלה.

אורי מקלב: הפעם זה אולי יחודד הרבה יותר ממה שהיה פעם, שזה היה כן ביבי, לא ביבי.

אורי מקלב: אני חושב שעכשיו ידרשו הרבה יותר.

אורי מקלב: היו כאן מפלגות שלא היו הרבה שנים בקואליציה והן לא היו בהשפעה, ועכשיו ישאלו אותן.

אורי מקלב: אבל היום מתפרסם באתר בשפה הרוסית, שנקרא אתר עיתון TV, ריאיון עם חברת כנסת מישראל ביתנו, ומה היא מוצאת לנכון להגיד בכותרת של האתר, אדוני היושב-ראש?

אורי מקלב: תשמרו על הכיסים שלכם, האורתודוקסים נוהרים לשלטון.

אורי מקלב: זה המסר שיש גם כיום, כשמי שעומד בראש מפלגתה הוא זה שאשם, הוא עומד בראש משרד האוצר, הוא זה ששם את ההסתה הזאת על החרדים.

אורי מקלב: איך אפשר, איך אפשר?

אורי מקלב: כמה אפשר להיות ציניים כמה אפשר להיות עוינים, כמה אפשר להכניס פילוג?

אורי מקלב: אנחנו דיברנו על למה הביאו את המטרו ולא הביאו את המטרו.

אורי מקלב: במטרו יש דברים טובים.

אורי מקלב: אבל אנחנו אמרנו את האמת.

אורי מקלב: מדוע מצא שר האוצר בישיבת ממשלה, כשהוא לא מרבה להתראיין בפתח או ביציאה, לומר: אני רוצה, אני מקווה שיאשרו את חוק המטרו, הוא מאוד חשוב?

אורי מקלב: מי שיודע, חוק המטרו גם יכול לחכות, לא יקרה שום דבר, הוא לא יפגע בשום דבר בתהליך.

אורי מקלב: מה עומד מאחורי זה?

אורי מקלב: מינויים וג'ובים למקורבים שעוד רוצים להספיק.

אורי מקלב: איך לא מתביישים לעשות את זה?

אורי מקלב: איך מסתירים את הדברים האלה מעיני כל ישראל?

אורי מקלב: רק לראות את רשימת ניגוד העניינים שיש לשר האוצר.

אורי מקלב: איפה הוא מנוע לעשות?

אורי מקלב: לפי דעתי הוא מנוע בכול.

אורי מקלב: כמעט אין תחום בכלכלת מדינת ישראל שאין לו בו ניגוד עניינים, לו ולמשפחתו יש ניגוד עניינים כזה רחב.

אורי מקלב: אז איך אפשר היום לבוא בציניות כזאת ולהגיד שהחרדים אשמים?

אורי מקלב: זה פעל כבומרנג נגדו.

אורי מקלב: אני רוצה להגיד לכם הרבה מעבר לכך.

אורי מקלב: ההסתה קיימת.

אורי מקלב: אני חושב – שמעתי מכחול לבן, שמעתי אפילו מיש עתיד, שבבחירות האלה הם רוצים לשמור על מערכת תעמולת בחירות נקייה יותר, לא לקחת אוכלוסיות כמו החרדים, שזה מאוד מאוד בולט, ולהשמיץ אותן, להכפיש אותן, ועליהן לנהל את מערכת הבחירות, את קמפיין הבחירות, על החרדים.

אורי מקלב: אבל מה לעשות שאנחנו רואים שזה כבר אחרת?

אורי מקלב: אני חושב שזה מזיק בסופו של דבר.

אורי מקלב: קמפיין שנאה, קמפיין כלפי ציבורים מסוימים, בסופו של דבר האדם מתעשת ואומר: זה מה שאני מחכה לו?

אורי מקלב: אני יודע מה אני צריך.

איתן גינזבורג: תודה.

אורי מקלב: אני מציע, ואני רוצה להגיד מה שחבר הכנסת יבגני סובה אמר: היה מאוד טוב פה בקדנציה הזאת, שיתופי הפעולה; השנאות שהיה, שלא היה - - -

אוסאמה סעדי: - - - חלאס.

איתן גינזבורג: תודה.

אורי מקלב: הינה, הינה, כבר אנחנו עדים היום, בפתיחת מערכת הבחירות, שזה מה שיש להגיד.

משה ארבל: אדוני היושב-ראש, אין לך שעון?

אורי מקלב: וכמו שאמר – ואני בזה אסיים, אדוני היושב-ראש – בתקופת הבחירות הקודמות, כשהיו בקורונה - - -

ינון אזולאי: צריך להוריד אותך עם מכת"זית משם?

אורי מקלב: אני כבר אסיים.

אורי מקלב: הוא אומר – לגמרי – היה מדובר על יתומים שנפטרו - -

איתן גינזבורג: אבל רק אם יש לך זיהוי פנים.

אורי מקלב: - - אנשים עם קורונה, במערכת הבחירות הקודמת.

אורי מקלב: מה הוא רצה להגיד?

אורי מקלב: על כך שנפטרו אנשים והשאירו יתומים במערכת הבחירות הקודמת.

איתן גינזבורג: תודה, חבר הכנסת מקלב.

אורי מקלב: "אני לגמרי בחוסר רגישות כלפי המוות שלהם" – על המוות של החרדים – "בשבילי הם רק מקקים או גידול סרטני על גופתה של המדינה".

איתן גינזבורג: חבר הכנסת מקלב, אתה מציג הצעת חוק, בוא תתמקד בה.

אורי מקלב: כך אומר פעיל מרכזי ממפלגה מסוימת באתר מסוים.

איתן גינזבורג: תודה רבה, חבר הכנסת מקלב.

איתן גינזבורג: חבל שדברי הסיום שלך – אבל זאת זכותך.

אורי מקלב: אני ציטטתי, לא אמרתי.

איתן גינזבורג: זכותך, זכותך, זכותך.

אורי מקלב: ציטטתי פעיל.

אורי מקלב: זה הכול.

איתן גינזבורג: כן, כן.

איתן גינזבורג: זכותך.

איתן גינזבורג: אני נועל בכך את רשימת הדוברים.

איתן גינזבורג: חברת הכנסת גבי לסקי, בבקשה.

איתן גינזבורג: אתה יודע, גם כשרוצים לבוא בטוב אפשר להשאיר את זה שם ולא – לא חייבים.

אורי מקלב: לא דיברתי נגד.

אורי מקלב: דיברתי על למה צריך מערכת הסתה.

אורי מקלב: ציטטתי והקדמתי ואמרתי מדוע צריך מערכת בחירות עם הסתה כזאת חמורה נגד ציבור.

אורי מקלב: זה מה שביקשתי.

איתן גינזבורג: לא צריך להדהד כל דבר שנאמר.

אורי מקלב: זה בסדר.

אורי מקלב: אני לוקח את התובנה הזאת.

אורי מקלב: לא צריך להשתמש בזה.

אורי מקלב: לא צריך להגיב על כל דבר.

איתן גינזבורג: בבקשה, גברתי, שלוש דקות.

גבי לסקי: כבוד היושב-ראש, חברות וחברי הכנסת, קודם כול, תודה לאחיותיי על החוק הקודם.

גבי לסקי: תודה לחברי הכנסת עאידה תומא סלימאן, מיכל רוזין, קרן ברק, נעמה לזימי ויוראי להב הרצנו.

גבי לסקי: תודה לחברתי מירב בן ארי, יושבת-ראש הוועדה, ותודה לכבוד השר שנמצא פה.

גבי לסקי: חוק חשוב מאוד.

גבי לסקי: אני מאוד מודה לכם על המאמצים הכבירים שעשיתם כדי שהחוק הזה יעבור היום.

גבי לסקי: תודה רבה.

גבי לסקי: לעניין החוק שלנו, גם מתחילה בתודות: תודה רבה לחבר הכנסת מקלב, לחבר הכנסת סעדי וטיבי, ותודה שוב לחברתי, חברת הכנסת בן ארי, שכנראה עבדה קשה בתקופה האחרונה כדי להעביר חוקים חשובים לקריאה ראשונה, ולכל צוות הוועדה – באמת עבודה אינטנסיבית, כדי שנגיע ליום החשוב הזה.

גבי לסקי: חוץ מהתודות, אני רוצה לומר ככה: זה חוק חשוב מאוד; חוק שלא מבדיל בין יהודים לערבים, בין חילונים לדתיים, בין שמאלנים לימניים.

גבי לסקי: כל אזרח ואזרחית שרוצים להביע את דעתם, את עמדתם, ויוצאים לרחובות, צריכים לעשות את זה תוך כדי שהם מוגנים.

גבי לסקי: תפקידה של המשטרה זה לשמור על הזכות של כולנו לחופש ביטוי ומחאה.

גבי לסקי: לא להשתמש באלימות מופרזת כנגד אזרחים כדי לקעקע את חופש הביטוי והמחאה שלהם.

גבי לסקי: החוק הזה, למעשה, בא לשמור על השומרים, נקרא לזה.

גבי לסקי: זה חוק שבא לתעד כל שימוש במכת"זית.

גבי לסקי: המכת"זיות האלה הן כביכול אמצעים לא אלימים לפיזור הפגנות.

גבי לסקי: אבל אני השתתפתי במאות הפגנות בארץ, וראיתי עשרות אם לא אלפי סרטונים שבהם אני רואה שימוש פסול במכת"זיות, אם זה באמצעות בואש ואם זה באמצעות ירי מכוון, או שלא מכוון, באזרחים, לפלג גוף עליון תוך פגיעה חמורה באיברים חיוניים; תוך כדי שאנשים מתעלפים, נפגעים.

גבי לסקי: הדבר הזה אסור שיקרה.

גבי לסקי: אדם שיוצא לרחוב כדי להביע את מחאתו כנגד השלטון צריך לחזור הביתה בריא ושלם.

גבי לסקי: המשטרה צריכה לשמור עלינו, על האזרחים, על היכולת שלנו לצאת את החוצה ולהביע את עמדתנו.

גבי לסקי: דבר האחרון אני רוצה להגיד: חוץ מהצעת החוק הזאת, אנחנו גם חייבים לדבר על מה שהיה אתמול.

גבי לסקי: חבר הכנסת קיש עשה שימוש פסול במעמד שלו כדי לאיים באופן מרומז, או שלא כל כך מרומז, כנגד היועמ"שית, כנגד רשויות אכיפת שלטון החוק.

גבי לסקי: שר המשפטים קרא לזה "גנגסטריזם".

גבי לסקי: אנחנו, יש לנו ביקורת על המשטרה, ואנחנו מדברים איתה כדי לתקן, כדי לחוקק, אבל לעשות שימוש פסול באיומים כדי להשיג טובות הנאה, או כדי להשיג את טובתו של אדם אחד, כדי להציל אותו ממשפט – זה דבר פסול.

גבי לסקי: אסור שהכנסת תיתן לזה יד.

גבי לסקי: תודה רבה.

איתן גינזבורג: תודה רבה לחברת הכנסת לסקי.

איתן גינזבורג: חבר הכנסת אוסאמה סעדי, בבקשה.

איתן גינזבורג: בבקשה, אדוני, שלוש דקות לרשותך.

אוסאמה סעדי: תודה, כבוד היושב-ראש.

אוסאמה סעדי: כבוד השר בר לב וחבריי חברי הכנסת, ביום האחרון של הכנסת הזאת, העשרים-וארבע, ולפני שנצא למערכת בחירות נוספת, חמישית בשנתיים האחרונות, חשוב מאוד שאנחנו מעבירים את החוק החשוב הזה, חוק תיעוד שימוש במכת"זיות, בקריאה ראשונה, אחרי שאני וחברי חבר הכנסת אחמד טיבי, ואורי מקלב וגבי לסקי, העברנו את זה לפני שבועיים בקריאה טרומית.

אוסאמה סעדי: החוק הזה חשוב מאוד, וטוב, אדוני השר לביטחון הפנים, שהמשטרה לא מתנגדת לחוק הזה, כי זה חוק שבא לתעד שימוש במכת"זיות.

אוסאמה סעדי: אנחנו בכלל – אני חושב שכולנו פה לא רוצים בכלל שימוש במכת"זיות, לא במכת"זיות ובוודאי לא בבואש הזה, שבושה וחרפה שמשתמשים בחומר כזה.

אוסאמה סעדי: לא רוצים בכלל שום אלימות של שוטרים.

אוסאמה סעדי: רוצים שהמשטרה תגן על החופש של ההפגנה והזכות להפגין וחופש הביטוי.

אוסאמה סעדי: זו זכות בסיסית בכל משטר דמוקרטי.

אוסאמה סעדי: לכן, כאשר יש הפגנה, וגם כאשר יש הפגנה בלי רישיון – לפי החוק, מותר ש-100 אנשים, 150 איש, אפילו בלי הגבלת מספר, יעמדו ויביעו עמדה ויביעו מחאה בלי לבקש רישיון.

אוסאמה סעדי: אז באים ומשתמשים במכת"זיות האלה.

אוסאמה סעדי: אני זוכר את המכת"זיות אלה – כשהכניסו את השימוש בהן במשטרה הייתי עדיין סטודנט באוניברסיטה העברית, והיו מרססים אותנו במכת"זיות האלה.

אוסאמה סעדי: גם עכשיו משתמשים בזה כדבר שבשגרה בירושלים המזרחית הכבושה.

אוסאמה סעדי: לכן חשוב מאוד שיהיה תיעוד.

אוסאמה סעדי: כאשר מפגין נפגע משימוש במכת"זיות – חשוב מאוד שיהיה תיעוד ושהוא יכול לתבוע.

אוסאמה סעדי: ממה אתם חוששים?

אוסאמה סעדי: אז טוב, אדוני השר לביטחון פנים, שאתם תמכתם – תודה לך, לכבוד שר המשפטים ולוועדת השרים לענייני חקיקה שתמכה.

אוסאמה סעדי: אבל אני לא יכול, אדוני השר לביטחון הפנים, לסיים את המושב הזה בלי קריאה נואשת של הציבור הערבי שמדמם יום אחרי יום.

אוסאמה סעדי: אני יודע שאתם עושים ושאתם מנסים, אבל אמרתי שזה מעט מדי ומאוחר מדי.

אוסאמה סעדי: וכנראה שבארגוני הפשיעה ובפשיעה המאורגנת, מה שנקרא, הגולם קם על יוצרו.

אוסאמה סעדי: לא יכול להיות שביוני יהיו 14 נרצחים.

אוסאמה סעדי: מאז תחילת השנה אנחנו מדברים על 49.

אוסאמה סעדי: יש עכשיו שלושה פצועים שנאבקים על חייהם, ואם, חס וחלילה, גם הם היו נפטרים, אז זה כמו בשנה שעברה.

אוסאמה סעדי: התחלתם לתפור הישגים והישגים והישגים – תאמין לי, אנחנו רוצים שתצליחו ורוצים שהמשטרה תצליח למגר את הפשיעה והאלימות, אבל אסור בתכלית האיסור לקשור את זה במצע פוליטי, במצב פוליטי, בכניסה לממשלה, בכניסה לקואליציה.

אוסאמה סעדי: זו חובה של המשטרה בכל עת, בכל שעה, בכל יום, בכל מצב, להיאבק בפשיעה ולהביא לנו ביטחון אישי לציבור הערבי ולאזרחים בכלל.

איתן גינזבורג: תודה רבה, חבר הכנסת סעדי.

משה ארבל: אדוני היושב-ראש, אתה עושה הכול כדי שנגיע הביתה אחרי שהילדים מקולחים?

איתן גינזבורג: לצערי.

איתן גינזבורג: אני ממש כופר – יותם, תקשיב, זה פשוט לא נכון.

איתן גינזבורג: אני מזמין את חבר הכנסת שמחה רוטמן – אינו נוכח.

איתן גינזבורג: חבר הכנסת אחמד טיבי, בבקשה.

איתן גינזבורג: מה אתם עושים לי פה?

איתן גינזבורג: תפנה למצלמה ותסביר.

משה ארבל: אנחנו פשוט רוצים עמידה בלוחות הזמנים

איתן גינזבורג: ממש.

איתן גינזבורג: בבקשה, אדוני, שלוש דקות.

אחמד טיבי: מכובדי היושב-ראש, החוק הזה שיעבור היום בקריאה ראשונה הוא חוק חשוב.

אחמד טיבי: חברי אוסאמה סעדי ואני, לצד חברי הכנסת אורי מקלב, חברת הכנסת גבי לסקי, עמלנו קשה בוועדות ומול המשרד כדי שהחוק הזה יעבור.

אחמד טיבי: אנחנו מתנגדים באופן כללי לשימוש במכת"זית וגם בבואש.

אחמד טיבי: זו פעולה מצחינה.

אחמד טיבי: אנחנו חושבים שמותר להפגין, להביע דעה, ושמחאה היא דבר לגיטימי.

אחמד טיבי: היו מקרים רבים של פגיעה במפגינים, יהודים וערבים כאחד – בעצם ערבים וחרדים כאחד; או-קיי, יותר ערבים, אבל זה מה שהביא אותנו להציע את ההצעה הזאת.

אחמד טיבי: בסופו של דבר, היא התקבלה בטרומית, ועכשיו היא התקבלה בקריאה ראשונה.

אחמד טיבי: נמשיך לפעול גם בכנסת הבאה.

אחמד טיבי: מכאן אני רוצה לעבור לנושא אחר: היום פורסמו תוצאות הבדיקה של הקליע שהרג את שירין אבו עאקלה, והתוצאה, לפי הדו"ח האמריקאי, היא שסביר להניח שהוא נורה על ידי הכוחות הישראלים, אמרו; סימן שההודעה של דובר צה"ל, בהתחלה וגם אחריו, הייתה הודעה שקרית.

אחמד טיבי: (אומר דברים בשפה ערבית, להלן תרגומם:)

איתן גינזבורג: תודה רבה לחבר הכנסת טיבי.

איתן גינזבורג: חבר הכנסת מעוז, בבקשה.

אבי מעוז: אדוני היושב-ראש, כנסת נכבדה, בברית המועצות השלטון המרכזי שלט על מערכת החינוך מגן הילדים ועד האוניברסיטה בצורה מוחלטת.

אבי מעוז: השליטה על התכנים החינוכיים סייעה להחדיר את הערכים הקומוניסטיים לחברה.

אבי מעוז: עד כמה שקשה לומר, לפעמים נדמה שמערכת החינוך של מדינת ישראל לוקה במאפיינים קומוניסטיים.

אבי מעוז: הורים ואנשי חינוך שמעוניינים לפתוח מוסד חינוכי, לגיל יסודי או תיכון, כזה שמשום מה לא מתאים לאג'נדה של הפיקוח הארצי או המחוזי, נתקלים בהתנגדות של קיר ברזל ובמלחמה חסרת פשרות בהם.

אבי מעוז: ציבור תורני שרוצה להקים תלמוד תורה שמתאים לעולמו הערכי במקום בתי הספר שנמצאים באותו אזור, נאלץ לעבור דרך חתחתים, כי יש מי שחושבים שהם בעלי הסמכות להחליט את מי לאשר ואת מי לא ולאיזה בתי ספר ההורים אמורים לשלוח את ילדיהם.

אבי מעוז: הורים מעוניינים לשלוח את ילדיהם למוסד שנמצא מחיץ לרשות המקומית שלהם, אבל ראש העיר או הרשות לא מאפשר להם, כי יש לו שיקולי תקציב או יוקרה.

אבי מעוז: זו אותה אג'נדה שעל פיה החליט שי פירון, שהיה בזמנו שר החינוך, שתלמודי התורה ממה שמכונה "המוכר שאינו רשמי", שכבר אז היו מופלים ביחס למוסדות אחרים – לחתוך עוד בתקציביהם, רק כי להורי התלמידים באותם תלמודי התורה יש סדרי עדיפויות ערכיים שונים מאלו של שי פירון והם לא הסכימו להתיישר לאג'נדה שלו.

אבי מעוז: זו בדיוק אותה אג'נדה שבשמה מבקש כעת שר האוצר לפתות מוסדות חרדיים ודתיים-לאומיים בתקציבים גדולים כדי שיתפתו לחנך וללמד דווקא לפי האג'נדה שלו.

אבי מעוז: הגיע הזמן לומר די.

אבי מעוז: פה זה לא ברית המועצות.

אבי מעוז: להורים יש את הזכות המלאה לבחור את החינוך הנכון בעיניהם לילדיהם בלי שפקידי מערכת החינוך או כל גורם אחר ינסה למנוע זאת מהם בעזרת הכוח שלא לאשר הקמת מוסדות או למנוע תקציבים.

אבי מעוז: בעזרת השם, בממשלה שתקום, נפעל להחזיר להורים את הזכות לחנך את ילדיהם.

אבי מעוז: תודה.

איתן גינזבורג: תודה רבה לחבר הכנסת מעוז.

איתן גינזבורג: חבר הכנסת יוראי להב הרצנו, בבקשה.

יוראי להב-הרצנו: אדוני היושב-ראש, חבריי וחברותיי חברות הכנסת, אני רוצה לברך את חבר הכנסת אורי מקלב על הצעת החוק החשובה הזאת.

יוראי להב-הרצנו: אני שמח להיות כאן ולהצביע בעדה.

יוראי להב-הרצנו: אבל אני רוצה להתייחס לדברים שאמר כאן חבר הכנסת מקלב ביחס לחששות שיש לו ביחס למערכת הבחירות – אורי, אני מדבר אליך – ביחס לחששות שיש לך ביחס למערכת הבחירות ולהסתה כלפי ציבורים שונים.

יוראי להב-הרצנו: ונדהמתי, אורי, שלא התייחסת לדברים שפרסם הבוקר ראש האופוזיציה בנימין נתניהו.

יוראי להב-הרצנו: וכך הוא פרסם את הדברים הללו ברשתות החברתיות שלו: יאיר לפיד חילק עשרות מיליארדים לאחים המוסלמים, ובגללו כל המחירים עולים.

יוראי להב-הרצנו: הדברים האלה הם גזענות צרופה, מכוערת, רעילה.

יוראי להב-הרצנו: זו גזענות - - -

- - - בעניין החרדים עלו כל הבכירים, לא הגבנו.

גם יאיר לפיד לא הגיב והוא לא יגיב.

איתן גינזבורג: תודה, חבר הכנסת אשר.

יוראי להב-הרצנו: ולכן נדהמתי כשחבר הכנסת מקלב, שאותו אני מאוד מעריך, לא מתייחס לכל אלה שמפיצים פחד ושנאה כלפי אחרים.

ינון אזולאי: - - -

יוראי להב-הרצנו: הדברים הבוקר של נתניהו – ואני מקווה שאתם מסכימים איתי – הם גזענות צרופה, מכוערת, רעילה.

יוראי להב-הרצנו: אבל אם נשים את העובדה שמדובר בגזענות בצד, צריך לעמוד על האמת, והאמת היא שנתניהו הוא לא מר ביטחון, הוא מר יוקר מחיה, ואני בתור בחור צעיר שמייצג זוגות צעירים שקורסים תחת נטל יוקר המחיה די רגיש לזה.

יוראי להב-הרצנו: האמת היא שנתניהו מר יוקר מחיה כי העובדות מלמדות על משהו מאוד ברור – שבין 2009 ל-2019, השנים שבהן נתניהו כיהן כראש ממשלת ישראל, המדינה שלנו הפכה להיות בצמרת המדינות שהכי יקר לחיות בהן בכל רחבי העולם.

ינון אזולאי: מה עשיתם 12 חודשים?

יוראי להב-הרצנו: מחירי הדירות, ינון אזולאי, עלו ב-120%.

יוראי להב-הרצנו: החוב הלאומי הגיע לטריליון שקל.

יוראי להב-הרצנו: בשנה האחרונה ממשלת השינוי, שאני גאה להיות חלק ממנה, עשתה לא מעט כדי לשקם את מצבה הכלכלי של ישראל ולהיאבק ביוקר המחיה.

יוראי להב-הרצנו: קצת קשה, אני מודה, להיאבק ולסגור פערים של יותר מעשור, אבל עשינו: הגירעון הפך להיות כמעט אפס, הכי נמוך ב-14 השנים האחרונות; האבטלה צנחה ל-3.4%, שזה מאוד מאוד נמוך; היו התחלות בנייה של עשרות אלפי יחידות דיור; העברנו תקציב אחרי ששלוש שנים לא עבר כאן, עם מנועי צמיחה מאוד משמעותיים, והיד עוד נטויה.

יוראי להב-הרצנו: אני מכאן קורא לא רק לחבר הכנסת מקלב אלא גם לנתניהו: תפסיק להתגזען ותפסיק לשקר.

יוראי להב-הרצנו: עייפנו.

יוראי להב-הרצנו: תודה.

איתן גינזבורג: תודה רבה לחבר הכנסת הרצנו.

איתן גינזבורג: חברי הכנסת, אנחנו נעבור להצבעה.

איתן גינזבורג: אנא תפסו את מקומותיכם.

איתן גינזבורג: הצבעה על הצעת חוק לתיקון פקודת המשטרה (מס' 38) (תיעוד חזותי של השימוש במכת"זית), התשפ"ב–2022 – מי בעד?

איתן גינזבורג: מי נגד?

איתן גינזבורג: נא להצביע.

איתן גינזבורג: בעד ההצעה להעביר את הצעת החוק לוועדה – 23

איתן גינזבורג: נמנעים – אין

איתן גינזבורג: בעד – 23, אין מתנגדים, אין נמנעים.

איתן גינזבורג: אני קובע כי הצעת החוק התקבלה ותחזור להמשך דיון בוועדה לביטחון פנים.

איתן גינזבורג: הודעה למזכיר הכנסת.

דן מרזוק: ברשות יושב-ראש הישיבה, אני מתכבד להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק מיסוי מקרקעין (שבח ורכישה) (תיקון מס' 99), התשפ״ב–2022 – שהחזירה ועדת הכספים; הצעת חוק להגדלת שיעור ההשתתפות בכוח העבודה ולצמצום פערים חברתיים (מענק עבודה) (תיקון מס' 20), התשפ"ב–2022, שהחזירה ועדת הכלכלה.

דן מרזוק: תודה.

איתן גינזבורג: תודה למזכיר הכנסת.

איתן גינזבורג: חברי הכנסת, הריני להודיע על הפסקה עד השעה 19:30.

איתן גינזבורג: הפסקה.

בשעה 18: << נושא >> הודעת יושב-ראש ועדת הכנסת << נושא >>

מיקי לוי: ערב טוב לכולם.

מיקי לוי: אני מחדש את דיוני מליאת הכנסת.

מיקי לוי: שר החקלאות - - -

איתן גינזבורג: לא - - -

מיקי לוי: נכון.

מיקי לוי: אני מתנצל, איתן.

מיקי לוי: חבר הכנסת, בבקשה.

מיקי לוי: אני מתנצל.

מיקי לוי: הודעה מטעם ועדת הכנסת.

מיקי לוי: בבקשה.

): תודה רבה, אדוני היושב-ראש.

): אני מתכבד להודיע הודעות מטעם ועדת הכנסת.

): ראשית, הודעה על שינוי בהרכב הסיעתי של הכנסת.

): בהתאם להוראות סעיף 10 לתקנון הכנסת, אני מתכבד להודיע כי ועדת הכנסת אישרה אתמול את התפלגות סיעת הציונות הדתית לשתי סיעות לפי סעיף 59(2) לחוק הכנסת:

): סיעת הציונות הדתית תמנה את החברים בצלאל סמוטריץ', מיכל וולדיגר, אורית סטרוק, שמחה רוטמן, אבי מעוז ואופיר סופר, וסיעת עוצמה יהודית, שבה יהיה חבר הכנסת איתמר בן גביר.

): עוד ברצוני להודיע כי חבר הכנסת יעקב טסלר יכהן כחבר במקום הפנוי לסיעת יהדות התורה בוועדת הבריאות של הכנסת.

): תודה רבה, אדוני.

): היה לי לעונג רב.

): תודה רבה, חברי הכנסת.

מיקי לוי: תודה רבה לך, חבר הכנסת גינזבורג.

מיקי לוי: זו הזדמנות להודות לך גם על הסיוע שקיבלתי ממך לאורך כל השנה האחרונה כסגן יו"ר הכנסת.

מיקי לוי: תודה לך.

מיקי לוי: שר החקלאות, בבקשה.

עודד פורר: אדוני היושב-ראש, חבריי חברי הכנסת, אני חייב לומר שאני בהחלט נרגש היום והערב לעמוד כאן ולבשר באמת על הסכם היסטורי בחקלאות הישראלית.

עודד פורר: מדובר בלא פחות מדרמה של ממש.

עודד פורר: אדוני היושב-ראש, אחרי שנה מאוד מאוד לא פשוטה, עם הרבה מאוד ויכוחים, שאני חושב שחצו את כל קצות הבית הזה, מתוך הקואליציה והאופוזיציה, סביב איך צריך לצאת לדרך, הגענו להסכמה מאוד ברורה: המהפכה בחקלאות הישראלית חייבת להתקיים ולהתבצע, והיא יוצאת לדרך.

עודד פורר: היא יוצאת לדרך עם השקעה מסיבית במחקר ופיתוח, אדוני היושב-ראש.

עודד פורר: היא יוצאת לדרך עם השקעה מסיבית בעידוד השקעות הון ובשדרוג החקלאות הישראלית.

עודד פורר: היא יוצאת לדרך עם תמיכה ישירה לחקלאים הישראלים כדי שיוכלו להמשיך לעסוק בחקלאות ולהכין את עצמם לתחרות שהולכת ונפתחת.

עודד פורר: והיא גם יוצאת לדרך, אדוני, עם תחרות בחקלאות הישראלית, עם צווי המכס, שבאמת מורידים את המכס בצורה הדרגתית, כפי שאמרנו, ויישארו בתוקף בהמשך להסכמות שהגענו.

עודד פורר: אני בהחלט רוצה לברך את כל מי שעסק בדבר ואת כל מי שסייע להגיע פה להסכם הזה – הייתה התגייסות גדולה; כי אני חושב שכולנו – כל מי שהתנגד לרפורמה או תמך ברפורמה – הפנמנו והבנו שאי-אפשר להמשיך בדרך שבה הלכו, שהמשמעות שלה בסוף היא עוד נטל על כתפי הציבור.

עודד פורר: כולנו נכנסנו היום יחד מתחת לאלונקה במלחמה ביוקר המחיה, כדי לוודא שאזרחי ישראל יוכלו לחזור לצרוך פירות וירקות כפי שהם צרכו בעבר.

עודד פורר: התהליך הזה יקרה בלי לפגוע בחקלאות הישראלית, ויותר מזה – עם לשדרג אותה, לשפר אותה ולהפוך אותה לתחרותית.

עודד פורר: אדוני היושב-ראש, כבר דשנו בכל הנתונים סביב הרפורמה הזו.

עודד פורר: אני לא אחזור עליהם עכשיו.

עודד פורר: אני כן אומר שמשמעות העובדה שראינו ירידה בצריכה של פירות וירקות – והממוצע היה ירידה של 25% – היא שבשכבות הנמוכות הירידה גדולה עוד יותר.

עודד פורר: וזו הסיבה, אולי המרכזית, שבגללה נלחמנו על זה שהרפורמה הזו תצא לדרך, שהמכסים ירדו, ולאט-לאט מגוון הפירות והירקות שיש במדינת ישראל יגדל, יהיה לאורך כל השנה, וזה גם ישדרג ויחייב את החקלאות הישראלית להשתפר ולהשתדרג.

עודד פורר: כדי שהיא תעשה את זה, גם הבאנו תקציב.

עודד פורר: אני שמח שבתוך ההסכם הזה גם אגף תקציבים הבין, כמו שאומרים, שצריך להכניס את היד לכיס.

עודד פורר: ויש פה תקציב משמעותי לעידוד השקעות הון; יש פה תקציב משמעותי לתמיכה הישירה בחקלאות, ויש פה הבנה שאנחנו צריכים לייצר ודאות למי שעוסק בחקלאות, גם בנושא צופה פני עתיד לגבי המים ואיך אנחנו מגינים על כך שמחירי המים לא יעלו.

עודד פורר: הרבה מאוד אנשים עסקו בשעות האחרונות בניסיונות לגשר ולהגיע באמת לאותה הסכמה.

עודד פורר: אני, ברשותך, אנסה.

עודד פורר: אני עושה טעות של מתחילים, ואני אנסה לציין את כולם בשמם, אבל אני מקווה שלא שכחתי.

עודד פורר: אם שכחתי מישהו, אז כבר מראש אני מתנצל.

עודד פורר: קודם כול, אני רוצה להודות לך, אדוני היושב-ראש.

עודד פורר: דיברנו בסוף השבוע.

עודד פורר: נכנסת לעניין הזה ככה בדקה ה-90.

עודד פורר: אני חושב שלעובדה שאת השעות האחרונות של המשא ומתן קיימנו אצלך בלשכה הייתה משמעות.

עודד פורר: לאכסניה יש גם משמעות ביכולת של אנשים להתכנס לגודל השעה.

עודד פורר: ואני אומר לך: זה היה גודל השעה, כי גם אם הייתי מעביר את הצווים פה בהצבעה בכנסת, אבל לא הייתה רפורמה עם הסכם חתום שמשריין את התמיכה בחקלאות הישראלית, מדינת ישראל הייתה מפסידה; כי לא היינו זוכים באמת ליכולת לשדרג את החקלאות הישראלית.

עודד פורר: והעובדה שהצלחנו לעשות את זה בהסכם היא, בין היתר, בזכות האכסניה שנתת.

עודד פורר: אני רוצה להודות לכל – יש פה חברי כנסת משדולות שונות, אבל אני אגיד את כולם.

עודד פורר: נתחיל מאלה שבאמת היה לי איתם מאבק לא פשוט בשנה האחרונה: חבר הכנסת רם בן ברק, חברת הכנסת נירה שפק, חבר הכנסת רם שפע, חבר הכנסת אלון שוסטר, חבר הכנסת יאיר גולן, חברת הכנסת ענבר בזק, וחברי הכנסת אוסאמה סעדי ואחמד טיבי, וחבר הכנסת ינון אזולאי וחבר הכנסת משה גפני.

עודד פורר: כולכם, גם בהתנגדות שלכם ובאתגור שלכם, אני חושב, הצלחתם לעזור לנו לטייב את הרפורמה הזאת ולהביא הסכם שהוא הסכם ראוי.

עודד פורר: אני רוצה להודות לחברי חבר הכנסת וסגן השר אביר קארה.

עודד פורר: העובדה שיש פה שותפים גם לתפיסת עולם שהיא תפיסת עולם של שוק חופשי הייתה חשובה מאוד כדי שנצליח להגיע להסכם הזה.

עודד פורר: ובמובנים האלה, אני כן רוצה לציין גם בדרגים המקצועיים את האנשים שלקחו חלק בדבר: את מנכ"לית משרד ראש הממשלה, גב' נעמה שולץ; את מנכ"ל משרד הממשלה היוצא יאיר פינס, שבאמת עשה לילות כימים בשבועות האחרונים, לא הגיע כדי לחתום בסוף, אבל בהחלט עשה את זה.

עודד פורר: את אמיר ברקן; מאגף התקציבים – יוגב הממונה על התקציבים; איליה כץ, סגן הממונה על התקציבים; חיים בורובסקי וגלעד קצב, שבאמת הצוות הזה, אני אומר לך: יש פה צוות בנושא תקציבים לחקלאות, שעשה פה עבודה מסביב לשעון, לא רק ברפורמה הזאת – עשינו עוד כמה רפורמות במהלך הקדנציה הזאת.

עודד פורר: אני רוצה להודות גם לנציגי הארגונים החקלאיים, אבו וילן, עמית יפרח, דובי אמיתי, ניר מאיר, שי חג'ג', ויעקב בכר – כל אחד בתוך האירוע הזה, וככל שהיה יכול.

עודד פורר: חבר הכנסת, אופיר סופר, שגם הוא נלחם פה בתוך המאבק הזה, ולשמחתי, סייע לנו מאוד בשעות האחרונות כדי לגבש הסכם.

עודד פורר: אני רוצה להודות דווקא לפעילים חברתיים בתוך האירוע הזה.

עודד פורר: אני רוצה להודות לבחור בשם אלעד מלכא ולכל הצוות שמוביל תפיסת עולם ליברלית וסייע בידינו לייצר פה באמת מנגנון מאוזן, שמציג תפיסת עולם קצת אחרת ממה שהכירו בעבר, כי מה שאנחנו עושים פה זה בהחלט מהפכה בתוך התחום הזה.

עודד פורר: אני רוצה להודות, כמובן, לשר האוצר, על הגיבוי המלא שאני קיבלתי בתוך התהליך הזה – תהליך לא פשוט, עם משמעות פוליטית מאוד מאוד לא פשוטה.

עודד פורר: כיף לעבוד בתור שר בממשלה שיש לך גיבוי מלא משר אוצר, ובוודאי מיושב-ראש מפלגה, שנותן לך את היכולת לנהל ולהתנהל בתוך האירוע הזה, עם המון, המון, המון חופש לדרגים המקצועיים.

עודד פורר: ומעל כולם – איפה המנכ"לית שלי?

עודד פורר: היה פה אירוע של שתי מנכ"ליות שקוראים להן נעמה בתוך הסיפור הזה, שתדעו שזה יצר לא מעט משברים.

עודד פורר: אבל נעמה קאופמן-פס, המנהלת הכללית של משרד החקלאות, אני חושב שעשית פה, מבחינה מקצועית – ההסכם הזה, כהסכם שבא אחרי שורה של הסכמים היסטוריים נוספים שחתמנו – רפורמה בענף ההטלה, משק החלב – בהחלט מצביע על מקצועיות יוצאת דופן ועל מסירות יוצאת דופן.

עודד פורר: אני רוצה להודות לך על כל השעות האלה ולהתנצל כבר מראש, בפני המשפחה שלך, ובאותה הזדמנות גם להעביר התנצלות למשפחה שלי על השעות הארוכות שהם לא זוכים לראות אותי.

עודד פורר: אבל אני אומר לכם: היום בערב - - -

נירה שפק: ולנורית – שהרסנו לה את הסוף שבוע.

עודד פורר: מה?

נירה שפק: לנורית של מיקי, שהרסנו לה את סוף השבוע.

עודד פורר: כן, זה בוודאי.

עודד פורר: אבל אני רוצה להגיד לכם, באמת, אין הרבה פעמים שאנחנו זוכים בכנסת להיות שותפים למשהו שהוא תהליך היסטורי.

עודד פורר: זה מה שקרה פה הערב.

עודד פורר: אמרו לי חברי הכנסת מהשדולה החקלאית, ככה, רם ורם ואלון: זה שנה, שנה של מאבק.

עודד פורר: לידה קשה הייתה לרפורמה הזאת.

עודד פורר: אז אני אסיים במשפט אחד – אמרתי אותו גם במהלך המאבק על הרפורמה, ואני אומר אותו הרבה פעמים במאבקים אחרים: המקום שבו אישה הולכת ללדת – בגמרא הוא נקרא משבר.

עודד פורר: אומרים: באו בנים עד משבר.

עודד פורר: ומהמשבר בא הלידה.

עודד פורר: ומשבר זה מה שמוביל ללידה.

עודד פורר: היה פה משבר קשה מאוד במהלך השנה הזאת, אבל נולד כאן הסכם ונולדה כאן רפורמה מאוד משמעותית לחקלאות הישראלית.

עודד פורר: אנחנו יוצאים, בהחלט, לדרך חדשה ולעידן חדש בחקלאות של מדינת ישראל.

עודד פורר: תודה רבה לכולם.

מיקי לוי: תודה רבה.

מיקי לוי: תודה רבה לך על התרומה.

מיקי לוי: בהצלחה לכולנו.

מיקי לוי: בהצלחה לך.

מיקי לוי: חבר הכנסת ינון אזולאי, נציגם של תשעת חברי הכנסת המתנגדים, בבקשה.

מיקי לוי: בבקשה, שלוש דקות לרשותך.

ינון אזולאי: אדוני היושב-ראש, כבוד השר - -

עודד פורר: במילה שאני מבקש שתזכיר – לא הודיתי לראש הממשלה החלופי נפתלי בנט בתוך האירוע הזה.

עודד פורר: גם הוא צלצל, דאג, רצה שהעסק הזה יצא לדרך.

עודד פורר: זה חשוב.

מיקי לוי: אני אאפס, ומהתחלה.

ינון אזולאי: אדוני היושב-ראש, כבוד השר - - -

עודד פורר: אז תזכיר את זה רק במיקרופון שהודיתי לו.

מיקי לוי: אני אזכיר, אל תדאג.

ינון אזולאי: זה לא סוד.

ינון אזולאי: אתה בטח לא מתכנן עליי שאני אגיד את זה.

רם בן ברק: למה לא?

רם בן ברק: פעם אחת - - -

מיקי לוי: אני אפטור אותך מזה.

מיקי לוי: אני מבין את הסיטואציה.

רם בן ברק: הוא יכול להגיד – הוא לא רוצה.

מיקי לוי: אני אגיד.

ינון אזולאי: טוב, אדוני היושב-ראש, כבוד השר, חבריי חברי הכנסת, קודם כול, כבוד הוא לי.

ינון אזולאי: אני מייצג את תשעת אלה שהתנגדו לצו.

ינון אזולאי: אז קודם כול, אופוזיציה, קואליציה, ואני מייצג – אז קודם כול זה כבוד.

ינון אזולאי: זה כבוד לייצג את החקלאים, זה כבוד לייצג את האזרחים, זה כבוד לייצג את כולנו, ונשתדל גם לעשות זאת בכבוד.

ינון אזולאי: יגעת ומצאת תאמין.

ינון אזולאי: אדוני השר, זאת פעם שנייה שזכינו לעשות, באמת, לעמול קשה, ולהשתמש בכלים הפרלמנטריים שלנו.

ינון אזולאי: זה היה במיסוי על הדבש והביצים, שבסופו של דבר, הצליחו וגם הגיעו להבנות.

ינון אזולאי: ועכשיו, שוב, אנחנו רואים שמצליחים, והגיעו להבנות שמוסכמות על כולם.

ינון אזולאי: אני חייב להגיד לך: אתה יודע, אתה היית בתוך המשבר, וניסית לפתור אותו, והבאת כל מיני הצעות.

ינון אזולאי: אני יודע מה אנחנו עברנו פה.

ינון אזולאי: אני יודע איזה שיחות עשו איתי.

ינון אזולאי: אני הראשון שהגשתי את הצו הזה, והרב גפני שהגיש.

ינון אזולאי: אבל אני רוצה להגיד לך דבר אחד: אנחנו, כתנועת ש"ס – אנחנו לא בסיסמאות.

ינון אזולאי: היינו תמיד במקום הזה עם החקלאים.

ינון אזולאי: ולא רק זה – הם גם באו, היו אצלנו, היינו אצלם, ביקרנו.

ינון אזולאי: אנחנו עובדים יחד.

ינון אזולאי: אריה דרעי התקשר אליי עוד בהתחלה ואמר לי: אני מבקש ממך שתשמע אותם ותראה מה צריך לעשות למענם.

ינון אזולאי: אני שמח, באמת, אני שמח גם היום – הוא היה מעודכן כשאני הייתי מעודכן.

ינון אזולאי: אני רוצה להגיד לך, השר פורר, שאני חושב שהתוצאה היא שברגע שכולם יצאו מרוצים – התוצאה היא טובה.

ינון אזולאי: כשיצאו מפה החקלאים – אני מסתכל על דובי אמיתי, שבאמת הוא מייצג את החקלאים בצורה נאמנה.

ינון אזולאי: אתה יודע, דובי אמיתי, הוא יושב-ראש הארגון של האיכרים.

ינון אזולאי: אני רוצה להגיד לך שהוא עושה זאת בצורה נאמנה וטובה, ולצידו זאת הגר.

ינון אזולאי: יש עוד אדם שאני רוצה להגיד לו ביום הזה, שהוא מלווה אותנו כתנועת ש"ס – זה דני סיידה.

ינון אזולאי: הוא היה פה חבר כנסת, הוא היה בשדולה החקלאית.

ינון אזולאי: הוא עבד וכולכם מכירים אותו.

ינון אזולאי: איש של חקלאות בכל רמ"ח איבריו עד היום.

ינון אזולאי: עד היום הוא עושה חקלאות.

ינון אזולאי: ואנחנו, כתנועת ש"ס, נמשיך ונעשה הכול למען החקלאים, למען עם ישראל.

ינון אזולאי: אני שמח שהיום – ואני מקווה שזה גם יהיה בשורה ליוקר המחייה.

ינון אזולאי: לצערי, בעבר זה לא הוכיח את עצמו.

ינון אזולאי: אני מקווה שהפעם זה יוכיח את עצמו.

ינון אזולאי: למען עם ישראל ולמען כולם, אנחנו נמשיך ונילחם כתנועה, למען כולנו, בעזרת השם.

ינון אזולאי: ולך, אדוני היושב-ראש, מילה אחת.

ינון אזולאי: צר לי שזה היה צריך להסתיים בצורה לא מכובדת.

ינון אזולאי: אני חושב שבחדר סגור, כשאחרים רוצים, כשמבקשים מהם להיכנס – אני לא באתי על דעת עצמי – אני חושב שהיה מן הראוי שברגע שביקשו ממני, להתעלות על הכול, ועל שיקולים פוליטיים, כי אני לא בא לעשות סיבוב על אף אחד, ואני לא בא לעשות מהמקום שוק.

ינון אזולאי: אני בא לכבד את המקום.

ינון אזולאי: והייתי מצפה דווקא ממך, ביום כזה, להיות ממלכתי.

ינון אזולאי: תודה רבה לכם.

מיקי לוי: תודה רבה.

מיקי לוי: אז רק מילה אחת:

מיקי לוי: אם הייתי מוסיף עוד תשעה חברי כנסת למשא ומתן לא הייתי גומר את זה, ולכן כולם הוזמנו לסיומו של המשא ומתן.

מיקי לוי: חברי הכנסת שהוזמנו לסיומו הגיעו.

מיקי לוי: נכון שהיו שניים שהתחילו לכאורה מההתחלה.

מיקי לוי: ריבוי אנשים במשא ומתן לא היה מביא לכדי סיום.

מיקי לוי: נכנסתי לזה שלא, לא רוצה להגיד שלא – אבל אני מברך על המוגמר.

מיקי לוי: מעבר לכך, אני רוצה להודות לראש הממשלה החליפי נפתלי בנט, שגם צלצל אליי ושאל אם יש צורך בסיוע שלו, כי הוא מוכן להניע את הרכב ולבוא מתל אביב לירושלים - -

ינון אזולאי: - - - שאני מסיר, כי לא אמרתי את זה.

ינון אזולאי: אז, אני מסיר בשם כולם, וזה בסדר.

נירה שפק: תגיד: מסיר, מסיר, מסיר.

מיקי לוי: - - אז אני מודה גם לראש הממשלה החליפי על רצונו לתרום.

מיקי לוי: אני מבקש שוב להודות לכל עובדי הכנסת באשר הם.

מיקי לוי: אני לא רוצה להתחיל – הודיתי לכולם על פי רשימה מסודרת בפעם הקודמת, בסוף השבוע החולף.

מיקי לוי: לצורך ההצהרה לפרוטוקול: כל חברי הכנסת שביקשו להתנגד לצו חזרו בהם וביקשו למשוך את ההתנגדות שלהם, ועל כך תבואו על הברכה, כי זה חוסך לנו דיונים מיותרים.

מיקי לוי: לשר החקלאות, לפורום החקלאי, לפורום החקלאי של חברי הכנסת, לדובי אמיתי, איכרים ואילן וכל הפורום האחר, אנשי משרד האוצר, כל מי שתרם לטובת העניין, המנכ"לית שלך - -

עודד פורר: שר האוצר.

מיקי לוי: - - ושר האוצר כמובן.

עודד פורר: הוא בסוף נתן את הצ'ק.

נירה שפק: נעמה שולץ, מנכ"לית - - -

מיקי לוי: לא.

מיקי לוי: הבאתי אותו למשרד שלי וביקשתי: בוא נגמור את האירוע הזה, ואז הוא הפנה אותי אליך, ואת המשא ומתן ניהלתי אצלך.

אלון שוסטר: נעמה שולץ הייתה שותפה חשובה מאוד בתהליך.

מיקי לוי: נעמה שולץ; שתי הנעמות.

מיקי לוי: בפעם הראשונה אני מתנצל בפני אשתי מעל הדוכן.

מיקי לוי: בסוף השבוע בילוי משפחתי בצפון הלך לאיבוד.

מיקי לוי: היא שאלה כל הזמן: מה אתה מדבר על עגבניות ועל החי והצומח?

מיקי לוי: זהו, אז אני מתנצל בשמה על העניין הזה.

מיקי לוי: זה פגם, אבל זה משהו אישי שלי.

נירה שפק: תודה רבה.

מיקי לוי: תודה רבה לכל חברי הכנסת שתרמו.

מיקי לוי: תודה רבה על שנה לא פשוטה.

מיקי לוי: בהצלחה לכולם והרבה בריאות.

מיקי לוי: ישיבה זו נעולה.